**Monitoring aktuálneho stavu v problematike ľudských práv LGBTI ľudí na Slovensku [[1]](#footnote-1)**

*Rovnaké zaobchádzanie v Ústave Slovenskej republiky*

Ústava Slovenskej republiky[[2]](#footnote-2) stanovuje, že „ľudia sú slobodní a rovní v dôstojnosti i v právach. Základné práva a slobody sú neodňateľné, nescudziteľné, nepremlčateľné a nezrušiteľné.“ „Základné práva a slobody sa zaručujú na území Slovenskej republiky všetkým bez ohľadu na pohlavie, rasu, farbu pleti, jazyk, vieru a náboženstvo, politické, či iné zmýšľanie, národný alebo sociálny pôvod, príslušnosť k národnosti alebo etnickej skupine, majetok, rod alebo iné postavenie. Nikoho nemožno z týchto dôvodov poškodzovať, zvýhodňovať alebo znevýhodňovať.“ Sexuálna orientácia a rodová identita ako dôvod diskriminácie nie sú v ústave explicitne uvedené, môžeme ich zahrnúť pod pojem „iné postavenie“, čo však môže spôsobovať právnu neistotu v tomto smere. Sexuálnu orientáciu ako zakázaný dôvod diskriminácie v našich podmienkach prvýkrát explicitne spomenul Ústavný súd SR v roku 2005[[3]](#footnote-3).

*Oblasť diskriminácie na základe sexuálnej orientácie a rodovej identity*

Podľa prieskumu[[4]](#footnote-4) Agentúry pre základné práva viac ako polovica (52 %) všetkých respondentov a respondentiek na Slovensku (priemer EÚ je 47 %) uviedla, že osobne zažila diskrimináciu alebo obťažovanie na základe sexuálnej orientácie v roku predchádzajúcom prieskumu.

Princíp zákazu diskriminácie z dôvodu sexuálnej orientácie a rodovej identity je obsiahnutý najmä v zákone o rovnakom zaobchádzaní[[5]](#footnote-5). V čl. 1 (§ 1) upravuje dodržiavanie zásady rovnakého zaobchádzania a spočíva v zákaze diskriminácie z dôvodu pohlavia, náboženského vyznania alebo viery, rasy, príslušnosti k národnosti alebo etnickej skupine, zdravotného postihnutia, veku, sexuálnej orientácie, manželského stavu a rodinného stavu, farby pleti, jazyka, politického alebo iného zmýšľania, národného alebo sociálneho pôvodu, majetku, rodu alebo iného postavenia. Vo svojich ustanoveniach upravuje uplatňovanie zásady rovnakého zaobchádzania v oblasti pracovnoprávnych a obdobných právnych vzťahov, sociálneho zabezpečenia a sociálnych výhod, zdravotnej starostlivosti, poskytovania tovarov a služieb vrátane bývania a vo vzdelávaní. Každý je povinný rešpektovať princíp rovnakého zaobchádzania v týchto oblastiach. Priamo je v ňom teda uvedená sexuálna orientácia, pôvodne sa vzťahovala len na oblasť prístupu k zamestnaniu a pracovnoprávne vzťahy, novelou z roku 2008 sa zákaz diskriminácie na základe sexuálnej orientácie rozšíril na ďalšie oblasti

Rodová identita nie je v ňom priamo uvedená, ale vzťahuje sa na diskrimináciu na základe pohlavia, priamo je v antidiskriminačnom zákone uvedené: „za diskrimináciu z dôvodu pohlavia sa považuje aj diskriminácia z dôvodu tehotenstva alebo materstva, ako aj diskriminácia z dôvodu pohlavnej alebo rodovej identifikácie“.[[6]](#footnote-6)

Zákaz diskriminácie na základe sexuálnej orientácie a rodovej identity ako jedného zo zakázaných dôvodov je v slovenskom právnom poriadku možné nájsť aj v ustanoveniach iných vnútroštátnych právnych predpisov.[[7]](#footnote-7) V zásade je možné uviesť, že povinnosť dodržiavať zásadu rovnakého zaobchádzania sa vzťahuje na všetky právne predpisy, ktoré patria do oblasti pôsobnosti antidiskriminačného zákona.

*Oblasť zamestnania*

Podľa prieskumu[[8]](#footnote-8) Európskej agentúry pre základné práva, až 30 %[[9]](#footnote-9) ľudí, ktorí sa identifikovali ako LGBT, mali v posledných 12 mesiacoch problémy pri hľadaní práce a/alebo v práci preto, že majú inú sexuálnu orientáciu. Na Slovensku bolo 20 % respondentov a respondentiek, ktorí vnímali diskrimináciu v posledných 12 mesiacoch pri hľadaní práce a/alebo v práci preto, že sú LGBT. Takmer jeden z troch (30 % EÚ) transrodových respondentov, ktorí hľadali prácu v roku pred prieskumom, uviedol, že pri hľadaní práce čelil diskriminácii preto, že je LGBT. Z tých respondentov, ktorí mali platenú prácu kedykoľvek počas posledných piatich rokov, dve tretiny – vrátaneväčšiny v každej krajine – počulo alebo videlo negatívne komentáre alebo správanie voči kolegom vnímaným ako LGBT (priemer EÚ 67 %) alebo mali skúsenosť so všeobecne negatívnym postojom voči LGBT osobám (66 %) počas zamestnania v posledných piatich rokoch.

Zákonník práce[[10]](#footnote-10) v článku 1 uvádza zásady, na ktorých je Zákonník práce založený, konkrétne uvádza, že fyzické osoby majú právo na prácu a na slobodnú voľbu zamestnania, na spravodlivé a uspokojivé pracovné podmienky a na ochranu proti svojvoľnému prepusteniu zo zamestnania v súlade so zásadou rovnakého zaobchádzania. Tieto práva im patria bez akýchkoľvek obmedzení a diskriminácie z dôvodu pohlavia, manželského stavu a rodinného stavu, sexuálnej orientácie, rasy, farby pleti, jazyka, veku, nepriaznivého zdravotného stavu alebo zdravotného postihnutia, genetických vlastností, viery, náboženstva, politického alebo iného zmýšľania, odborovej činnosti, národného alebo sociálneho pôvodu, príslušnosti k národnosti alebo etnickej skupine, majetku, rodu alebo iného postavenia s výnimkou prípadu, ak je rozdielne zaobchádzanie odôvodnené povahou činností vykonávaných v zamestnaní alebo okolnosťami, za ktorých sa tieto činnosti vykonávajú, ak tento dôvod tvorí skutočnú a rozhodujúcu požiadavku na zamestnanie pod podmienkou, že cieľ je legitímny a požiadavka primeraná.

Zamestnávateľova sloboda získavania informácií pri výbere zamestnanca je limitovaná okrem Zákonníka práce aj zákonom o službách zamestnanosti. Podľa zákona o službách zamestnanosti[[11]](#footnote-11):

* zamestnávateľ nesmie pri výbere zamestnanca vyžadovať ani informácie o národnosti, rasovom alebo etnickom pôvode alebo o sexuálnej orientácii, ani informácie, ktoré odporujú dobrým mravom alebo osobné údaje, okrem tých, ktoré sú potrebné v zmysle zákona o ochrane osobných údajov,
* zamestnávateľ je povinný na požiadanie občana preukázať nutnosť vyžadovaného osobného údaja,
* kritériá na výber zamestnanca musia zaručovať rovnosť príležitostí pre všetkých občanov,
* zamestnávateľ nesmie zverejňovať ponuky zamestnania, ktoré obsahujú akékoľvek obmedzenia a diskrimináciu podľa niektorého zo stanovených dôvodov.

V tejto oblasti je dôležitý aj zákon o štátnej službe[[12]](#footnote-12), ktorý zakazuje diskrimináciu v štátnozamestnaneckých vzťahoch štátnych zamestnancov a občanov, ktorí sa uchádzajú o štátnu službu, z dôvodu **pohlavia, sexuálnej orientácie**, náboženského vyznania alebo viery, rasového pôvodu, národnostného pôvodu alebo etnického pôvodu, farby pleti, jazyka, sociálneho pôvodu, majetku, rodu, nepriaznivého zdravotného stavu alebo zdravotného postihnutia, veku, manželského stavu, rodinného stavu, povinností k rodine, členstva alebo činnosti v politickej strane alebo v politickom hnutí, v odborovej organizácii, v inom združení alebo z dôvodu iného postavenia. Podobne v zákone o výkone práce vo verejnom záujme[[13]](#footnote-13) sú uvedené predpoklady výkonu práce vo verejnom záujme, kde sa výberové konanie uskutočňuje bez akýchkoľvek obmedzení a priamej alebo nepriamej diskriminácie podľa pohlavia, sexuálnej orientácie, manželského stavu a rodinného stavu, rasy, farby pleti, jazyka, veku, zdravotného stavu, viery a náboženstva, politického alebo iného zmýšľania, odborovej činnosti, národného alebo sociálneho pôvodu, príslušnosti k národnosti alebo k etnickej skupine, majetku, rodu alebo iného postavenia s výnimkou prípadu, ak to ustanovuje zákon alebo ak je na výkon práce vecný dôvod, ktorý spočíva v predpokladoch alebo požiadavkách a v povahe práce, ktorú má zamestnanec vykonávať.

Problémom je, že LGBTI ľudia bývajú obeťami obťažovania v práci, bývajú prepustení pre svoju orientáciu, je im zamedzený postup v kariére. Takéto správanie voči nim vyplýva z homofóbnych[[14]](#footnote-14) predsudkov, podľa ktorých ide o niečo nemorálne, proti prírode a skazené, pričom takéto presvedčenia vedecké fakty dávno vyvrátili. Podľa antidiskriminačného zákona je diskriminácia na základe sexuálnej orientácie na pracovisku a v zamestnaní zakázaná.

Pri transrodových osobách je problémom, že Zákonník práce ani ďalšia legislatíva nestanovujú povinnosť zamestnávateľa zmeniť na požiadanie potvrdenie o zamestnaní v prípade, ak má osoba právne uznaný prepis rodu (to znamená, že majú zmenený rod/pohlavie napríklad aj v občianskom preukaze). Je teda na vôli zamestnávateľa, či tak urobí a v akej lehote, následne sa zmena údajov dá vymáhať len súdom, aj to len do 3 mesiacov, keď sa o obsahu potvrdenia daná osoba dozvedela. To je pre transrodové osoby časovo a finančne náročný proces a spôsobuje problémy pri poskytovaní referencií iným zamestnávateľom.

*Oblasť vzdelávania*

Počas štúdia pred 18. rokom veku uviedlo viac ako osem z desiatich (88 %)[[15]](#footnote-15) všetkých respondentov a respondentiek na Slovensku v každej podskupine LGBT, že počuli alebo videli negatívne komentáre alebo správanie, pretože spolužiak/spolužiačka boli považovaní za LGBT. Respondentov a respondentiek, ktorí „vždy“ alebo „často“ zatajovali alebo zastierali to, že sú LGBT počas svojho štúdia pred 18. rokom veku, bolo 58 %.

Podľa výsledkov výskumu zameraného na pravicový extrémizmus a mládež na Slovensku, by mladým ľuďom na školách najviac vadila sexuálna orientácia, priemer 2,65, spolužiakov a spolužiačky inej sexuálnej orientácie by prijalo len 47,5 % respondentov, obeťami v tejto oblasti bolo 52,6 % respondentov a respondentiek, svedkami 49,5 %[[16]](#footnote-16).

Právo na vzdelanie patrí medzi základné ľudské práva, ktoré garantuje Ústava SR v čl. 42. Právo na vzdelanie je priznané každému a jeho účelom je poskytnúť vzdelanie. Diskrimináciu vo vzdelávaní upravuje antidiskriminačný zákon.

V oblasti vzdelávania sa zásada rovnakého zaobchádzania uplatňuje v spojení s právami, ktoré sú explicitne alebo implicitne ustanovené v osobitných zákonoch, ktoré upravujú túto oblasť. Na to, aby bola zásada rovnakého zaobchádzania uplatňovaná, zákon nevyžaduje, aby v rámci predpisov, ktoré upravujú oblasť vzdelávania, bola povinnosť dodržiavať zásadu rovnakého zaobchádzania podľa antidiskriminačného zákona explicitne zakotvená.[[17]](#footnote-17)

V princípoch výchovy a vzdelávania[[18]](#footnote-18) na základných a stredných školách sa vo vzťahu výchovy a vzdelávania k ľudským právam (teda aj k právam LGBTI ľudí) uvádza, že sú založené na rovnoprávnosti prístupu k výchove a vzdelávaniu so zohľadnením výchovno-vzdelávacích potrieb jednotlivca a jeho spoluzodpovednosti za svoje vzdelávanie, ako aj zákazu poskytovania alebo sprístupňovania informácií alebo zneužívania informačných prostriedkov, ktoré by mohli viesť k narušovaniu mravnosti alebo k podnecovaniu národnostnej, rasovej a etnickej nenávisti alebo k ďalším formám intolerancie (medzi ďalšie formy intolerancie patrí napríklad sexizmus a homofóbia).

V cieľoch výchovy[[19]](#footnote-19) a vzdelávania sa priamo uvádza, že je treba dieťaťu alebo žiakovi umožniť získať a posilňovať úctu k ľudským právam a základným slobodám a zásadám ustanoveným v Dohovore o ochrane ľudských práv a základných slobôd. Zákon tiež uvádza, že „základná škola[[20]](#footnote-20) v súlade s princípmi a cieľmi výchovy a vzdelávania tohto zákona podporuje rozvoj osobnosti žiaka vychádzajúc zo zásad humanizmu, rovnakého zaobchádzania, tolerancie, demokracie a vlastenectva, a to po stránke rozumovej, mravnej, etickej, estetickej, pracovnej a telesnej.“ Zákon tiež stanovuje práva dieťa alebo žiaka[[21]](#footnote-21), medzi ktoré podľa zákona patrí aj: právo na rovnoprávny prístup k vzdelávaniu a právo na úctu k svojej osobe a na zabezpečenie ochrany proti fyzickému, psychickému a sexuálnemu násiliu, ako aj právo na slobodnú voľbu voliteľných a nepovinných predmetov v súlade so svojimi možnosťami, záujmami a záľubami v rozsahu ustanovenom vzdelávacím programom.

Možno teda vidieť, že legislatíva vo všeobecnosti upravuje problém diskriminácie a intolerancie v oblasti vzdelávania, či už prostredníctvom antidiskriminačného zákona alebo ďalších osobitných právnych predpisov, no chýba upriamenie na problém diskriminácie na základe sexuálnej orientácie alebo rodovej identity, ktorý takto ostáva viac-menej nepovšimnutý.

V prierezových témach vzdelávania (uvedená je tam multikulturálna výchova) nie je ani problematika vzdelávania a výchovy k ľudským právam, v celom štátnom vzdelávacom programe pre gymnáziá nie sú spomenuté ani ľudské práva LGBTI ľudí.

Poznatky o rodinnom živote, intímnych vzťahoch a sexualite sú zahrnuté v učebných osnovách predmetu výchova k manželstvu a rodičovstvu[[22]](#footnote-22). Predmet sa nevyučuje samostatne, ale ako súčasť povinných predmetov: etická výchova, náboženstvo a biológia.

Z uvedených osnov tohto predmetu je zrejmé, že téme sexuálnej orientácie sa táto koncepcia nevenuje, resp. iba okrajovo, a téma rodovej identity nie je riešená vôbec. Informácie o sexuálnej orientácii a rodovej identite nie sú pravidelnou a prierezovou súčasťou vyučovacích hodín.

Rodičia a žiaci a žiačky si majú možnosť vybrať medzi dvomi predmetmi: náboženstvo a etická výchova, do ktorých sa vyššie spomenutá koncepcia výchovy k manželstvu a rodičovstvu premieta. Predmet etická výchova, ktorý je sekulárnejší, nemá vo svojich osnovách zahrnuté témy sexuálnej orientácie a rodovej identity.

V rámci štúdia na vysokej škole sa v zákone o vysokých školách odkazuje na antidiskriminačný zákon: „ práva ustanovené týmto zákonom[[23]](#footnote-23)sa zaručujú sa rovnako všetkým uchádzačom a študentom v súlade so zásadou rovnakého zaobchádzania vo vzdelaní ustanovenou osobitným zákonom. V súlade so zásadou rovnakého zaobchádzania sa zakazuje diskriminácia aj z dôvodu veku, pohlavia, sexuálnej orientácie, manželského stavu a rodinného stavu, rasy, farby pleti, zdravotného postihnutia, jazyka, politického alebo iného zmýšľania, príslušnosti k národnostnej menšine, náboženského vyznania alebo viery, odborovej činnosti, národného alebo sociálneho pôvodu, majetku, rodu alebo iného postavenia.“ Informácie o problematike chýbajú v rámci základného vzdelávania o ľudských práva VŠ študentov a študentiek.

V zákone o pedagogických zamestnancoch sa uvádza, že pedagogický zamestnanec[[24]](#footnote-24) pri výkone pedagogickej činnosti a odborný zamestnanec pri výkone odbornej činnosti sa riadi aj medzinárodnými zmluvami a dohovormi, ktorými je Slovenská republika viazaná. Medzi také patria aj ľudskoprávne dohovory OSN, Rady Európy a EÚ, priamo však ich povinnosť vzdelávať sa v oblasti ľudských práv neuvádza.

Vzdelávanie pedagogických zamestnancov škôl a školských zariadení organizuje a vykonáva Metodicko-pedagogické centrum[[25]](#footnote-25), ktoré ponúka akreditované vzdelávacie programy[[26]](#footnote-26) obsahujúce i vzdelávanie v oblasti ľudských práv. Sú to programy: Ľudské práva v edukačnom procese[[27]](#footnote-27) a Výchova k ľudským právam v školách[[28]](#footnote-28). Otázky súvisiace s problematikou práv dieťaťa a ľudských práv vo všeobecnosti sú v týchto programoch rozpracované.[[29]](#footnote-29) Podľa dohľadateľných informácií o týchto kurzoch je zrejmé, že nezahŕňajú problematiku ľudských práv LGBTI ľudí, ani neposkytujú objektívne informácie o sexuálnej orientácii a rodovej identite. Metodicko-pedagogické centrum ponúka pedagogickým a nepedagogických zamestnancom a zamestnankyniam škôl a školských zariadení vzdelávací program[[30]](#footnote-30) obsahujúci informácie o šikane: Prevencia a riešenie agresivity a šikanovania v základných školách[[31]](#footnote-31). Problematiku šikany na školách upravuje aj metodické usmernenie k prevencii a riešeniu šikanovania[[32]](#footnote-32), ktoré vydalo Ministerstvo školstva SR. Usmernenie konštatuje, že šikanovanie sa stáva vážnym problémom a je mu potrebné venovať neustálu pozornosť. Cieľom usmernenia je poskytnúť základné informácie zamestnancom a zamestnankyniam, ktorí a ktoré sa podieľajú na výchovno-vzdelávacom procese, o prejavoch šikany, návrhoch na jej riešenie a spôsobe preventívneho pôsobenia. [[33]](#footnote-33) Ani vzdelávací program, ani metodické usmernenie však neuvádza skupinu LGBTI ľudí ako skupinu ohrozenú šikanou.

Homofóbia a transfóbia majú vážne dôsledky pre mladých LGBTI ľudí. Čelia rozšírenej šikane, niekedy nenápomocným a nenávistným učiteľom a osnovám, ktoré ignorujú LGBTI záležitosti alebo opakujú homofóbne či transfóbne postoje. Kombinácia diskriminačných postojov v spoločnosti a odmietnutie rodičmi môže mať zdrvujúci vplyv na mentálne zdravie mladých LGBTI ľudí, s vyššou evidenciou samovrážd ako v širšej mladej populácii.

Transrodovým ľudom, ktorým sa zmenili údaje (meno, priezvisko a rodné číslo) v priebehu štúdia je vystavený doklad o dosiahnutom vzdelaní s týmito údajmi. Školský[[34]](#footnote-34) a vysokoškolský zákon[[35]](#footnote-35) neupravuje situáciu, keď o zmenu/znovuvydanie týchto dokladov žiada osoba po ukončení štúdia. Podľa školského zákona[[36]](#footnote-36) je v dokladoch o získanom vzdelaní zakázané opravovať údaje, preto neexistuje zákonná možnosť, ako tieto dokumenty získať. Najväčšie problémy teda majú transrodové osoby s diplomami a vysvedčeniami, ktoré potvrdzujú ich vzdelanie. Povinnosť vysokých škôl upraviť diplomy a povinnosť stredných a základných škôl upraviť vysvedčenia na základe predloženia právneho dokladu (rodný list) o prepise rodu neupravuje žiadny zákon ani vyhláška. V praxi najmä riaditelia a riaditeľky ZŠ a SŠ odmietajú zmeniť vysvedčenia, pretože neexistuje postup, na základe ktorého by tak mali urobiť, a tak ich zmena je na vôli samotných riaditeľov a riaditeliek. Na druhej strane neexistuje žiadny dôvod, aby tak nemohli urobiť.

*Oblasť rodinného a súkromného života*

V rámci prieskumu Agentúry pre základné práva[[37]](#footnote-37) respondenti a respondentky uviedli, že páry rovnakého pohlavia držiace sa za ruky na verejnosti, sú „veľmi rozšírené“ v 2 %, v prípade párov opačného pohlavia to bolo až 81 %.

V rámci monitoringu dodržiavania ľudských práv LGBTI v SR, ktorý sa realizoval v roku 2013, sa v odpovedi[[38]](#footnote-38) na otázky zaslané Ministerstvu spravodlivosti SR uvádza, že slovenský právny systém neupravuje osobitné práva a povinnosti nezosobášených párov rovnakého pohlavia. V niektorých oblastiach existuje úprava umožňujúca spoločné práva a povinnosti aplikovateľné na tieto prípady, ako napríklad pri spoločnom nájme bytu[[39]](#footnote-39), pri ktorom môže mať byt v spoločnom nájme viacero osôb. Tento vzťah musí byť založený zmluvou a nesmie ísť o družstevný byt, kde je táto možnosť udelená výlučne manželom. Podobne pri prechode nájmu bytu po smrti nájomcu[[40]](#footnote-40) sa umožňuje prechod na osobu, ktorá so zomretým žila v spoločnej domácnosti najmenej 3 roky pred smrťou. V prípade dedenia, ak nebol spísaný závet, nastupuje dedenie zo zákona[[41]](#footnote-41), ak nededia poručiteľovi potomkovia, dedí v druhej skupine manžel, rodičia a tí, ktorí žili s poručiteľom najmenej počas jedného roka pred jeho smrťou v spoločnej domácnosti, a ktorí sa z tohto dôvodu starali o spoločnú domácnosť, alebo boli odkázaní výživou na poručiteľa. Ale napríklad čo sa týka vdovského dôchodku, na ten má nárok len pozostalý manžel/manželka[[42]](#footnote-42). Platí však, že pri týchto právach zákon neupravuje, o aký typ vzťahu má ísť, to znamená, že ani nemusí ísť o páry, ale o akékoľvek osoby žijúce v spoločnej domácnosti. Pre takýto vzťah zároveň neexistuje žiadna forma registrácie a podporne ho dokázať možno len nahlásením spoločného trvalého pobytu.

Z vyššie uvedeného vyplýva, že nezosobášené páry rovnakého, ako aj opačného, pohlavia nemajú dostatočne legislatívne ošetrené práva a povinnosti v porovnaní s manželskými pármi. Keďže páry rovnakého pohlavia, teda gejské a lesbické páry, nemajú možnosť v SR uzavrieť manželstvá ani registrované partnerstvá, nemajú ošetrenú celú škálu práv, ku ktorým je im znemožnený prístup. Ide napr. o prístup k informáciám o zdravotnom stave partnera/partnerky, nárok na voľno v zamestnaní pri úmrtí partnera/partnerky na zabezpečenie pohrebu, nárok na priznanie ošetrovného počas opatrovania chorého partnera/partnerky, právo navzájom po sebe dediť, nárok na voľno v zamestnaní, ak partner/partnerka potrebuje sprievod k lekárovi/lekárke[[43]](#footnote-43), možnosť vytvárať bezpodielové spoluvlastníctvo, vzájomnú vyživovaciu povinnosť medzi partnermi/partnerkami, nárok na poberanie dôchodku po zosnulom partnerovi/partnerke, právo mať daňové úľavy atď.

Mnohí politici a političky, ale aj verejnosť, ospravedlňujú súčasnú situáciu vyhláseniami, že páry rovnakého pohlavia si môžu svoje práva a povinnosti upraviť aj podľa súčasného právneho poriadku systémom splnomocnení a že v praxi ich práva napr. na informácie o zdravotnom stave partnera/partnerky nie sú porušované.[[44]](#footnote-44) Právna záväznosť splnomocnení je však otázna a predstavuje pre páry rovnakého pohlavia právnu neistotou a zaužívaná prax sa môže meniť od prípadu k prípadu.

Na mape Európy v roku 2013 pribudli ďalšie krajiny, ktoré uznali manželstvá párov rovnakého pohlavia. K Holanďanom, Belgičanom, Španielom či Nórom sa pripojili Francúzi a Briti. Slovenská republika patrí medzi pár krajín Európy, ktoré registrované partnerstvá alebo manželstvá neuznávajú. Pritom prieskumy verejnej mienky dlhodobo opakovane potvrdzujú, že na Slovensku sú splnené spoločenské predpoklady na prijatie zákona o registrovanom partnerstve, resp. na právnu úpravu práv párov rovnakého pohlavia tak, ako je to dnes už vo väčšine štátov EÚ.

Slovenská republika neuznáva ani partnerstvá alebo manželstvá párov rovnakého pohlavia uzavreté v iných krajinách, čím je v rozpore s európskymi smernicami a záväzkami a je pravdepodobnosť, že keby túto skutočnosť napadol nejaký zahraničný pár na Európskom súde pre ľudské práva, Slovensko by prehralo, pretože diskriminuje nielen vlastných občanov, ale aj občanov iných štátov, v ktorých majú práva priznané. Takto im Slovenská republika neumožňuje usadiť sa u nás a priniesť svoj potenciál.

Zákon o rodine[[45]](#footnote-45) úpravu osobitne sa vzťahujúcu na transrodové osoby neobsahuje a z toho dôvodu nie je efektívna garancia, ale ani prekážka na vstup do manželstva s osobou, ktorá má opačné pohlavie, vo vzťahu k jej zmenenému pohlaviu. Rovnaká je situácia aj v prípade rozvodu manželstva. Podľa čl. 1 zákona o rodine je manželstvo zväzkom muža a ženy, a preto by pri prepise rodu malo dôjsť k rozvodu. Osobitnú úpravu pre tieto situácie však zákon o rodine opäť neobsahuje. Nie je stanovené, či sa prepisom rodu manželstvo transrodovej osoby automaticky končí alebo či treba podať žiadosť o rozvod, o ktorom rozhoduje súd. V praxi to rieši súd. Tiež nie sú známe údaje o tom, či transrodové osoby majú problém vziať si osobu opačného pohlavia, potom, ako dôjde k právnemu uznaniu.

Výchova a adopcia

V rámci monitoringu vo svojej odpovedi[[46]](#footnote-46) Ministerstvo spravodlivosti SR tiež uvádza, že podľa zákona o rodine[[47]](#footnote-47) si osvojiť maloleté dieťa môžu len manželia alebo jeden z manželov, ktorý žije s niektorým z rodičov dieťaťa v manželstve, alebo pozostalý manžel po rodičovi alebo osvojiteľovi maloletého dieťaťa.

Páry rovnakého pohlavia, gejské a lesbické páry si teda spoločne adoptovať dieťa nemôžu. Nemôžu tak urobiť ani v prípade, ak má jeden z partnerov/partneriek páru rovnakého pohlavia biologické maloleté dieťa. To znamená, že druhý partner si ho nemôže adoptovať a nemôže medzi nimi vzniknúť právny zväzok. V prvom prípade sú teda párom rovnakého pohlavia odopierané rodičovské práva. V druhom prípade sa k tomu nabaľujú problémy v praxi, kedy druhý partner páru rovnakého pohlavia môže mať problémy napr. pri odvoze dieťa k lekárovi/lekárke alebo pri úmrtí partnera/partnerky.

Podľa zákona o rodine maloleté dieťa môže, avšak len výnimočne, osvojiť aj osamelá osoba, teda jednotlivec, ak sú splnené predpoklady, že osvojenie bude v záujme dieťaťa. Túto skutočnosť posudzuje súd. Jednou z podmienok na osvojenie dieťaťa je zapísanie do zoznamu žiadateľov, o čom podľa zákona o sociálnoprávnej ochrane a sociálnej kuratele[[48]](#footnote-48) rozhodujú určené úrady práce, sociálnych vecí a rodiny. Sexuálna orientácia žiadateľa nie je posudzovaným kritériom, a preto by ani nemala byť dôvodom na zamietnutie žiadosti o zápis do zoznamu. Priamo v zákone o sociálnoprávnej ochrane detí a o sociálnej kuratele je upravené dodržiavanie zásady rovnakého zaobchádzania pri vykonávaní opatrení sociálnoprávnej ochrany detí a sociálnej kurately a ochranu práv dieťaťa, ktoré[[49]](#footnote-49) zahŕňa aj zákaz diskriminácie pri osvojení dieťaťa na základe sexuálnej orientácie a rodovej identity. Samotná žiadosť o zapísanie do zoznamu žiadateľov obsahuje osobné údaje fyzickej osoby, musí byť k nej priložený vyplnený dotazník, správa o zdravotnom stave fyzickej osoby a doklad o majetkových pomeroch. Podľa vyjadrenia[[50]](#footnote-50) Ministerstva práce, sociálnych vecí a rodiny SR sa neskúma ich sexuálna orientácia a ani rodová identita nie je z hľadiska rozhodnutia podstatná. O samotnom osvojení rozhoduje súd na návrh osvojiteľa, ale až potom, ako budete mať dieťa najmenej 9 mesiacov v starostlivosti. Súd skúma, či ide o osobu, ktorá má spôsobilosť na právne úkony v plnom rozsahu, ktorá má na osvojenie osobné predpoklady, najmä zdravotné, osobnostné, morálne, je zapísaná do zoznamu žiadateľov o osvojenie a či spôsobom svojho života a života osôb, ktoré s ním žijú v domácnosti, zaručuje, že osvojenie bude v záujme maloletého dieťaťa.

*Oblasť zdravia*

Medzi tými respondentmi, ktorí hľadali dom alebo byt a/alebo potrebovali zdravotnú starostlivosť a/alebo navštevovali školu alebo univerzitu sami alebo boli rodičom dieťaťa v škole alebo na univerzite a/alebo navštívili kaviareň, reštauráciu, bar alebo nočný klub a/alebo obchod a/alebo navštívili banku alebo poisťovňu a/alebo športovali v športovom klube alebo fitnescentre v posledných 12 mesiacoch, tretina (33 % SK, 32 % EÚ) osobne vnímala diskrimináciu najmenej v jednej z týchto situácii za 12 mesiacov predchádzajúcich prieskumu pre svoju príslušnosť k LGBT.[[51]](#footnote-51)

Ústava SR zabezpečuje každému vo svojom čl. 40 právo na ochranu zdravia. V súlade so zásadou rovnakého zaobchádzania antidiskriminačný zákon[[52]](#footnote-52) zakazuje diskrimináciu v zdravotnej starostlivosti z dôvodu sexuálnej orientácie a rodovej identity. Problematiku zdravotnej starostlivosti rieši zákon o zdravotnej starostlivosti.[[53]](#footnote-53) Zákon zakazuje diskrimináciu aj z dôvodu iného postavenia, pod ktoré je možné sexuálnu orientáciu a rodovú identitu subsumovať. [[54]](#footnote-54)

Zákaz diskriminácie na základe sexuálnej orientácie a rodovej identity nie je explicitne stanovený. Zákon práva pacientov i povinnosti zdravotníckych pracovníkov ustanovuje pomerne detailne, práva LGBTI pacientov a ani povinnosti zdravotníckych pracovníkov voči nim nie sú v zákone bližšie špecifikované.

Čo sa týka možnosti LGBTI pacientov a pacientok slobodne si pri poskytovaní a výkone zdravotnej starostlivosti určiť osobu, ktorá môže nahliadnuť do zdravotnej dokumentácie, zákon o zdravotnej starostlivosti dáva túto možnosť blízkej osobe[[55]](#footnote-55). Ľudia majú možnosť zvoliť si blízku osobu[[56]](#footnote-56), tzn. udeliť splnomocnenie inej osobe, ktorú je ošetrujúci zdravotný pracovník povinný informovať o účele, povahe, následkoch a rizikách poskytnutia zdravotnej starostlivosti, o možnostiach voľby navrhovaných postupov a rizikách odmietnutia poskytnutia zdravotnej starostlivosti. Na základe tohto písomného splnomocnenia má táto osoba právo nahliadať do dokumentácie ako pacient sám. Tieto pravidlá sú aplikované bez diskriminácie na základe sexuálnej orientácie a rodovej identity.[[57]](#footnote-57)Zákon o zdravotnej starostlivosti[[58]](#footnote-58) upravuje sprístupnenie údajov zo zdravotnej starostlivosti i v prípade smrti osoby, v tomto prípade je prístup umožnený aj plnoletej osobe, ktorá s osobou žila v čase smrti v domácnosti.

V zozname chorôb, ktorý je uvedený ako príloha k zákonu o zdravotnej starostlivosti[[59]](#footnote-59), sa homosexualita ako choroba neuvádza. Ministerstvu zdravotníctva nie je známa žiadna metodická učebnica, strategický či vzdelávací materiál, v ktorých by bola homosexualita považovaná za chorobu.

Nie sú vytvorené primerané prostriedky zabezpečujúce, že nikto nie je nútený podstúpiť žiadnu formu liečby, zdravotnú prehliadku, či psychologický test alebo nie je uväznený v liečebni z dôvodu sexuálnej orientácie.

Časť slovenskej spoločnosti doposiaľ vníma homosexualitu ako chorobu.[[60]](#footnote-60) Preto môžu byť najmä mladí LGBTI ľudia nútení od vlastných rodín podstúpiť istú formu liečby či zdravotnú prehliadku. Situáciu zhoršuje neexistencia tréningových programov a vzdelávania zdravotníckych pracovníkov, ktoré by obsahovalo objektívne a dostatočné informácie o sexuálnej orientácii. Výskum v tejto oblasti uskutočnený nebol a je otázne, čo sa za zavretými dverami psychiatrických ambulancií deje.

Do vzdelávania a tréningových programov zdravotníckych pracovníkov je umožnený vstup všetkým osobám bez ohľadu na sexuálnu orientáciu a rodovú identitu.[[61]](#footnote-61) Ministerstvo zdravotníctva sa vyhlo odpovedi na otázku, či obsahujú vzdelávacie programy pre odborníkov a odborníčky v zdravotníctve objektívne a dostatočné informácie o sexuálnej orientácii a rodovej identite, ktoré by zabezpečili štandard najvyššej kvality zdravotnej starostlivosti o LGBTI ľudí. Dôvodom vágnej odpovede je pravdepodobne fakt, že vzdelávanie o LGBTI problematike neprebieha ani v rámci sústavnej prípravy na povolanie zdravotníckych pracovníkov a pracovníčok, ani v rámcisústavného vzdelávania zdravotníckych pracovníkov a pracovníčok.

Nemáme vedomosti o tom, že by ktorákoľvek z uvedených inštitúcií poskytovala zdravotným pracovníčkam a pracovníkom objektívne a dostatočné informácie o sexuálnej orientácii a rodovej identite. V Etickom kódexe zdravotníckeho pracovníka, ktorý je prílohou tohto zákona o poskytovateľoch zdravotnej starostlivosti[[62]](#footnote-62)., sa uvádza, že „poslaním zdravotníckeho pracovníka je vykonávať zdravotnícke povolanie svedomito, statočne, s hlbokým ľudským vzťahom k človeku, v súlade s právnymi predpismi, s dostupnými poznatkami lekárskych vied a biomedicínskymi vedami a s prihliadnutím na technické a vecné vybavenie zdravotníckeho zariadenia, v ktorom poskytuje zdravotnú starostlivosť.“[[63]](#footnote-63) Zákon teda práva pacientov i povinnosti zdravotníckych pracovníkov ustanovuje pomerne detailne, no práva LGBTI pacientov a ani povinnosti zdravotníckych pracovníkov voči nim nie sú v zákone bližšie špecifikované.[[64]](#footnote-64) Na základe vyššie spomenutého je samozrejmé, že odborníci a odborníčky na zdravotnú starostlivosť nie sú podnecované/í k utváraniu bezpečného a prívetivého prostredia pre LGBTI osoby. Špecifickou kategóriou sú transrodoví ľudia, ktorí sa v najväčšej miere stretávajú s častým transfóbnym zaobchádzaním zo strany lekárov a lekárok i s odmietnutím poskytnutia zdravotnej starostlivosti.

Darovanie krvi

Ďalšou problematickou oblasťou, ktorú zákonodarca opomína, je darovanie krvi. Darovanie krvi nie je prístupné všetkým bez rozdielu, keďže dotazník, ktorý vypĺňa muž – darca krvi, obsahuje otázku, či mal kandidát na darcovstvo za posledný rok pohlavný styk s mužom. Táto otázka má podľa kompetentných orgánov sledovať legitímny cieľ, ktorým je bezpečnosť krvných preparátov. Je otázne, či sa na túto situáciu vzťahuje antidiskriminačný zákon, keďže ten – vo vzťahu k tejto konkrétnej situácii – upravuje zákaz diskriminácie „len v spojení s právami osôb ustanovenými osobitnými zákonmi v oblastiach prístupu a poskytovania zdravotnej starostlivosti“. Zo zákona o zdravotnej starostlivosti nevyplýva celkom jednoznačne, že darovanie krvi patrí do poskytovania zdravotnej starostlivosti (aj keď by sa k tomu dalo dospieť extenzívnejším, a najmä systematickým právnym výkladom).

Vynútený zákrok umožňuje aj vyhláška Ministerstva zdravotníctva o prevencii a kontrole prenosných ochorení[[65]](#footnote-65). Vyhláška hovorí, že ak lekár rozhodne o potrebe očkovania proti vírusovému zápalu pečene typu B očkovanie sa uskutoční u homosexuálov. Odporúčané je očkovanie u tejto špecifickej skupiny obyvateľstva a argumentuje sa opodstatnenosťou odvolávajúc sa na Svetovú zdravotnícku organizáciu. [[66]](#footnote-66)

Asistovaná reprodukcia

V oblasti prístupu k asistovanej reprodukcii slovenská legislatíva obmedzuje právo LGBTI osôb.[[67]](#footnote-67) Zákon okrem iného obmedzuje prístup k asistovanej reprodukcii z hľadiska osobného stavu žiadateľov. Subjekty, ktoré prijímajú tento druh zdravotnej starostlivosti (úkony), musia byť manželmi, pričom žiadosť musia podať spoločne a osobne. Umelé oplodnenie je možné len zo zdravotných dôvodov.[[68]](#footnote-68)

Nemožnosť využitia služieb asistovanej reprodukcie otvára priestor na neodborné postupy pri snahe o tehotenstvo.

*Zdravotná starostlivosť a prepis rodu transrodových ľudí*

V odpovedi[[69]](#footnote-69) Ministerstva vnútra SR sa uvádza, že legislatíva SR nepozná pojem „prepis rodu“, ale len pojem „zmena pohlavia“ (v texte používame pojem „prepis rodu“).[[70]](#footnote-70) Ďalej z jeho vyjadrenia vyplýva, že právny poriadok SR umožňuje prepis rodu osoby. Prepis rodu vyžaduje zmenu základných identifikačných údajov, a to rodné číslo a meno a priezvisko. Rodné číslo obsahuje údaj o pohlaví osoby a vzhľadom na gramatický tvar vyjadruje pohlavie danej osoby aj meno a priezvisko. Zákonnou požiadavkou na ich zmenu a zápis do matriky je lekársky posudok, resp. verejná listina zdravotníckeho zariadenia, čo vyplýva z ustanovení zákona o matrikách[[71]](#footnote-71), zákona o rodnom čísle[[72]](#footnote-72), zákona o mene a priezvisku[[73]](#footnote-73) a vyhlášky MV SR[[74]](#footnote-74), ktorou sa vykonávajú niektoré ustanovenia zákona NR SR o matrikách. To znamená, že na prepis rodu nie je potrebné špeciálne povolenie, stačí písomné vyhlásenie a lekársky posudok. Celý proces zmeny rodného čísla a mena a priezviska je oslobodený od správnych poplatkov. Jedinou právnou úpravou, ktorá zachytáva obdobie pred právnym uznaním prepisu rodu, je zákon o mene a priezvisku, podľa ktorého povolí obvodný úrad fyzickej osobe, ktorá je v období tranzície[[75]](#footnote-75), používať neutrálne meno a priezvisko na základe jej žiadosti a opäť potvrdenia zdravotníckeho zariadenia, v ktorom „liečba na zmenu pohlavia“ prebieha.[[76]](#footnote-76)

Samotný proces tranzície, to znamená podmienky, za ktorých môže zdravotnícke zariadenie vydať lekárky posudok, na základe ktorého možno právne uznať prepis rodu transrodovej osoby, nie sú v zákonoch SR riešené. Podľa stanoviska Ministerstva zdravotníctva SR[[77]](#footnote-77) jedinou platnou legislatívou, ktorá sa dotýka procesu tranzície a stanovuje podmienky zdravotnej starostlivosti pri nej, je vyhláška Liečebné zákroky u intersexuálov, transsexuálov, sexuálnych deviantov a postup pri vydávaní posudku pre zápis v matrike transsexuálnych osôb, ktorá bola zverejnená vo Vestníku Ministerstva zahraničia socialistickej republiky SR v roku 1981. Nielenže sa vyhláška v praxi nepoužíva, ale je aj necitlivá, keďže zdravotnícke problémy transrodových osôb spája s liečebnými zákrokmi u sexuálnych deviantov, čo spolu nesúvisí.

V praxi lekársky posudok vydáva sexuologická ambulancia[[78]](#footnote-78). V posudku je potvrdené, že u osoby došlo k prepisu rodu, čo pre transrodové osoby znamená definitívne ukončenie ich reprodukčných schopností. Z toho vyplýva, že na prepis rodu a jeho právne uznanie sa vyžadujú nežiaduce chirurgické zásahy do tela transrodovej osoby s cieľom odstrániť ich reprodukčné orgány (nútená kastrácia).[[79]](#footnote-79) Pritom nikde v legislatíve nie je presne uvedené, že musia absolvovať práve takýto typ chirurgického zákroku. Reprodukčným schopnostiam, teda plodnosti, možno totiž zamedziť aj menej invazívnymi zákrokmi, ako je napríklad sterilizácia (podviazanie vaječníkov alebo semenníkov). Samozrejme, okrem chirurgických zásahov musia transrodové osoby splniť ďalšie požiadavky, pričom celý proces môže trvať až 4 roky. Transrodová osoba musí prejsť obdobím diagnostikovania u odborných lekárov a lekárok, psychológa a psychologičky a tiež sa vyžaduje tzv. test skutočného života, čo znamená stereotypné preukazovanie, že sú schopní každodenného života v preferovanom rode v sociálnych vzťahoch, pri úprave vzhľadu a nosení odevu (môže trvať 2, niekedy až 3 roky)[[80]](#footnote-80). Súčasťou tranzície musí byť aj hormonálna terapia. Na to, aby transrodové osoby mohli podstúpiť liečbu, musí lekárka alebo lekár určiť transrodovej osobe psychiatrickú diagnózu F 64.0 Transsexualizmus.[[81]](#footnote-81) Ak chcú mať transrodové osoby právne uznaný prepis rodu, sú tlačené k tomu, aby takúto diagnózu prijali, čo im môže spôsobovať hlbokú stigmu vzhľadom na predsudky, ktoré sa na psychiatrické diagnózy viažu a problémy pri vstupe do povolaní, kde psychiatrická diagnóza vplýva na prijate do zamestnania (napr. armáda). Pritom vo svete dochádza k opačnému trendu, kedy Americká psychiatrická asociácia[[82]](#footnote-82) vyškrtla diagnózu F 64.0 zo zoznamu psychiatrických diagnóz. Zdravotná starostlivosť je podľa nariadenia vlády SR[[83]](#footnote-83) pri diagnóze F.64.0 plne hradená zdravotnou poisťovňou a osoba by nemala za zdravotné výkony poskytnuté pri liečbe tejto choroby nič doplácať. V praxi sú však ľudia prechádzajúci tranzíciou v SR odkázaní lekárkami a lekármi na súkromné kliniky plastickej chirurgie v prípade augmentácie (zväčšenie prsníkov silikónovými implantátmi) a mastektómie (chirurgického zmenšenia/odstránenia prsníkov a rekonštrukcie hrudníka) a v prípade faloplastiky a vaginoplastiky sú odkazovaní na zdravotnú starostlivosť v zahraničí, pretože tieto operačné zákroky nie sú v SR dostupné. Transrodoví ľudia často nevedia, že majú nárok na plné hradenie zdravotných výkonov. Zdravotné poisťovne si interpretujú zákon rozsahu o zdravotnej starostlivosti spôsobom, podľa ktorého nie je možné zdravotnú starostlivosť v súvislosti s diagnózou F 64 uhradiť zo zdrojov verejného zdravotného poistenia, pretože sa nenachádza v Zozname prioritných chorôb[[84]](#footnote-84). Úrad pre dohľad nad zdravotnou starostlivosťou riešil podnet týkajúci sa činnosti zdravotnej poisťovne a odmietnutia preplatenia výkonov realizovaných v nadväznosti na diagnózu F 64 Transsexualizmus a v tomto podnete rozhodol a zmenil prvostupňové rozhodnutie zdravotnej poisťovne a udelil poistencovi súhlas na úhradu nákladov plánovanej zdravotnej starostlivosti.

Medzi najvypuklejšie problémy patrí teda nútená kastrácia ako podmienka na prepis rodného čísla. Rovnako aj v tomto prípade absentuje vzdelávanie zdravotníckych pracovníkov a pracovníčok, ktoré by obsahovalo objektívne a dostatočné informácie o rodovej identite, čo celú situáciu zhoršuje. Transrodové osoby v procese prepisu rodu nemajú v SR faktický prístup k primeraným službám a k špecializovaným pracoviskám.Ľudia v procese prepisu rodu sa potýkajú s nedostupnosťou služieb a špecifickou praxou poskytovateľov a poskytovateliek zdravotnej starostlivosti.

Zmeny v ostatných evidenciách a dokladoch v pôsobnosti Ministerstva vnútra SR sa už vykonávajú na základe zmeny mena a priezviska a rodného čísla. Napríklad matričný úrad[[85]](#footnote-85) oznamuje zmenu mena a zmenu priezviska štátnym orgánom a obciam v rozsahu uvedenom v osobitných predpisoch[[86]](#footnote-86). Podľa zákona o rodnom čísle[[87]](#footnote-87) je po jeho zmene osoba povinná bezodkladne požiadať' o zmenu týchto dokladov, ak je ich držiteľom: občiansky preukaz, cestovný doklad, rodný list, preukaz – povolenie na pobyt pre cudzinca, ak je v ňom vyznačené rodné číslo. Podľa zákona o občianskych preukazoch[[88]](#footnote-88) občiansky preukaz obsahuje údaje o mene a priezvisku, pohlavie a rodné číslo, preto je po prepise rodu, rodného čísla a mena a priezviska potrebné požiadať o jeho vydanie. To isté platí podľa zákona o cestovných dokladoch[[89]](#footnote-89) a podľa zákona o cestnej premávke[[90]](#footnote-90) vo vzťahu k vodičským preukazom. Ak si ich osoba nezmení, sú neplatné.

Z vyššie uvedeného tiež vyplýva, že pohlavie je výrazným identifikátorom, ktorý sa vyskytuje aj v rodnom čísle a vďaka slovenskej gramatike aj v mene a priezvisku. Transrodovým osobám by uľahčilo život, keby rodné číslo bolo neutrálne, keďže od toho sa odvíja celý rad záznamov v úradných dokladoch, ktoré sa musia meniť. V prípade neutrálneho rodného čísla by transrodová osoba nemusela podstúpiť množstvo administratívnych úkonov, ktoré sú zaťažujúce.

Intersexuálne osoby

Neboli podniknuté žiadne opatrenia zaručujúce, že na tele žiadneho dieťaťa nebudú vykonané nezvratné zmeny zdravotníckymi zásahmi navrhnutými na vnútenie rodovej identity dieťaťu bez jeho slobodného a informovaného súhlasu. Postup pripísania rodu pri narodení dieťaťa nie je právne upravený. Pracovný postup v zdravotníckych zariadeniach sa vytvoril historicky a ide o rokmi zaužívanú prax. Z informácií na internete je možné vyčítať, že po narodení dieťaťa lekár skontroluje vonkajšie pohlavné orgány (u chlapcov zistí, či oba semenníky zostúpili do mieška a u dievčatiek by mali veľké pysky ohanbia prekrývať malé). Údaje novorodenca zapisuje sestra spolu s pohlavím do knihy pôrodov. Domnievame sa, že akákoľvek anomália sa rieši individuálne, prípad od prípadu. [[91]](#footnote-91)

*Oblasť trestných činov z nenávisti a verbálnych nenávistných prejavov*

Podľa prieskumu FRA[[92]](#footnote-92) sú veľmi časté alebo časté na Slovensku vyjadrenia nenávisti a averzie vo vzťahu k LGBT ľuďom v 43 %, útočné rozprávanie o LGBT ľuďoch v 41 %, vtipy o LGBT ľuďoch v 46 %, útoky a obťažovanie v 36 %.

Podľa Trestného zákona[[93]](#footnote-93) za trestný čin sexuálneho zneužívania nie je trestne zodpovedný, kto v čase spáchania činu nedovŕšil pätnásty rok veku. To znamená, že minimálny vek pre pohlavný styk dvoch osôb bez ohľadu na ich sexuálnu orientáciu je 15 rokov. Zákon teda nezakladá rozdielne zaobchádzanie v oblasti pohlavného života na základe sexuálnej orientácie, a to ani vo vzťahu k trestným činom sexuálneho zneužívania.[[94]](#footnote-94)

Čiastočnú ochranu LGBT osôb možno teda nájsť v Trestnom zákone a taktiež v zákone o priestupkoch.

Vďaka novelizácii trestného zákona v roku 2013[[95]](#footnote-95) sa doň dostala aj sexuálna orientácia ako možný motív spáchania trestného činu. Pri výpočte priťažujúcich okolností[[96]](#footnote-96) trestný zákon radí medzi osobitné motívy aj spáchanie trestného činu z nenávisti pre sexuálnu orientáciu. Nezahŕňa však rodovú identitu, ktorá sa vzťahuje na transrodové a intersexuálne osoby, ktoré sú veľmi častými obeťami trestných činov z nenávisti.

Vzdelávanie sudcov, prokurátorov, súdnych úradníkov a asistentov prokurátora zabezpečuje, organizuje a vykonáva Justičná akadémia[[97]](#footnote-97). Vykonáva tréningové kurzy zamerané na osvojenie vedomostí a zručností potrebných na výkon funkcie sudcu, prokurátora, súdneho úradníka alebo asistenta prokurátora.[[98]](#footnote-98) Štatút akadémie podrobnejšie vymedzuje pôsobnosť a úlohy akadémie. Podľa čl. III ods. 2 štatútu „študijný plán akadémie schvaľuje každoročne rada s prihliadnutím na obsahovú náplň vzdelávania sudcov, určenej súdnou radou po dohode s ministrom, obsahovej náplne vzdelávania prokurátorov určenej generálnym prokurátorom, študijné osnovy čakateľov, potreby súdnej a prokurátorskej praxe, požiadaviek účastníkov vzdelávania a účelné využitie finančných prostriedkov (rozpočtu) akadémie.“ Vzdelávacie programy uvedenej inštitúcie však neobsahujú „scitlivovacie“ tréningy a školenia. Vzdelávanie policajtov zabezpečuje v rámci Ministerstva vnútra SR rezortná vzdelávacia sústava tvorená tromi strednými odbornými školami a Akadémiou policajného zboru. Okrem rezortných policajných škôl zabezpečujú vzdelávanie a prípravu na výkon špecifických činností vo svojej pôsobnosti vybraté špecializované útvary (napr. odbor kynológie a hipológie Prezídia Policajného zboru, Kriminalistický a expertízny ústav Prezídia Policajného zboru a pod.). Vzdelávanie príslušníkov a príslušníčok policajného zboru v oblasti LGBT problematiky zákon neupravuje. Taktiež ani etické kódexy sudcov a príslušníkov a príslušníčok policajného zboru neriešia LGBT problematiku a rešpektujúci a nediskriminujúci prístup k LGBT ľuďom.

Vzdelávanie príslušníkov a príslušníčok Policajného zboru (ďalej len „PZ“) zabezpečuje a realizuje najmä vzdelávacia sústava Ministerstva vnútra SR, ktorú tvorí Akadémia PZ a tri stredné odborné školy[[99]](#footnote-99). Vzdelávanie príslušníkov a príslušníčok policajného zboru v oblasti LGBT problematiky zákon neupravuje[[100]](#footnote-100), s čím je v zhode aj fakt, že Ministerstvo vnútra SR, ktoré je za policajný zbor zodpovedné, v komunikácii o vzdelávaní nespomenulo existenciu takto zameraných tréningových programov alebo postupov.

Vzdelávanie sudcov a sudkýň, prokurátorov a prokurátoriek zabezpečuje, organizuje a vykonáva Justičná akadémia[[101]](#footnote-101), ktorá je nezávislou inštitúciou na to určenou[[102]](#footnote-102). Vykonáva tréningové kurzy zamerané na osvojenie vedomostí a zručností potrebných na výkon funkcie sudcu, prokurátora, súdneho úradníka alebo asistenta prokurátora.[[103]](#footnote-103) Vzdelávacie programy alebo tréningy neobsahujú informácie o problematike sexuálnej orientácie a rodovej identity.

Vzdelávacie programy *[Justičnej akadémie]* však nezahŕňajú „scitlivovacie“ tréningy[[104]](#footnote-104).

Etický kódex Združenia sudcov Slovenska ani Etický kódex príslušníka Policajného zboru Ministerstva vnútra SR neuvádzajú osobitne LGBTI ľudí a prístup k nim[[105]](#footnote-105). Etický kódex profesionálneho vojaka[[106]](#footnote-106) bol v tomto prípade výnimkou, keďže medzi dôvodmi, z ktorých

profesionálny vojak nepripúšťa diskrimináciu, explicitne menuje aj sexuálnu orientáciu[[107]](#footnote-107).

**Väznice**

Generálne riaditeľstvo Zboru väzenskej a justičnej stráže, ktoré má v kompetencii úlohy súvisiace s výkonom väzby, výkonom trestu odňatia slobody, nám neodpovedalo na naše otázky o špecifických pokynoch, opatreniach alebo tréningových programoch, ktoré majú ohľadom LGBTI osôb a ochrany ich práv vo všeobecnosti, osobitne o transrodových osobách v kontexte telesných prehliadok alebo umiestnenia do Ž/M väznice už vôbec nie. No legislatívne nie je ochrana bezpečnosti a dôstojnosti transrodových osôb vo väzbe alebo výkone trestu osobitne upravená.[[108]](#footnote-108)

Nevieme síce o žiadnych konkrétnych prípadoch alebo inom diskriminačnom zaobchádzaní s LGBTI ľuďmi vo väzniciach, to však nemusí nevyhnutne znamenať, že také prípady neexistujú.

Čo sa týka pozície transrodových osôb vo väzbe alebo výkone trestu, ochrana ich práv nie je osobitne upravená.

Nenávistné verbálne prejavy

Ústava SR priznáva každému človeku osobitnú ochranu ľudskej dôstojnosti[[109]](#footnote-109), pričom odkazuje na občianske a trestné právo, ktoré sa úpravám ochrany a ponižovania dôstojnosti človeka venujú konkrétnejšie.[[110]](#footnote-110) Toto je teda základom na ochranu pred nenávistným prejavom kohokoľvek.[[111]](#footnote-111)

Tak, ako majú všetky fyzické osoby právo na ochranu osobnosti, čo upravuje Občiansky zákonník[[112]](#footnote-112), aj osoby, voči ktorým boli namierené nenávistné prejavy z dôvodu sexuálnej orientácie a rodovej identity, sa naň môžu odvolať a domáhať sa upustenia od konania, odstránenia jeho následkov a primeraného zadosťučinenia.[[113]](#footnote-113)

No zatiaľ čo legislatíva rozpoznáva koncept nenávistných verbálnych prejavov (hoci ich tak nenazýva, no pokrývajú spektrum vyjadrení od „verejného hanobenia“ cez podnecovanie k obmedzovaniu práv až po vyhrážanie a dokonca spáchanie zločinu z dôvodu príslušnosti k skupine) a považuje ich za trestné, zoznam skupín takto chránených nie je vyčerpávajúci. Sexuálna orientácia a rodová identita, resp. príslušnosť k skupine LGBTI, nie je touto ochranou pokrytá, teda nenávistné (verbálne) prejavy ako nadávanie, hanobenie, ohováranie skupiny alebo jednotlivca kvôli domnelej alebo skutočnej príslušnosti k tejto skupine nie je právne uchopiteľné ako trestné. Trestný zákon menuje len príslušnosť k národu alebo národnosti, rasu, presvedčenie, etnicitu, farbu pleti, pôvod rodu[[114]](#footnote-114) a náboženské vyznanie alebo jeho absenciu[[115]](#footnote-115).[[116]](#footnote-116)

Preto v súčasnosti v praxi využívanou právnou úpravou, o ktorú sa možno oprieť pri postihovaní nenávistných verbálnych prejavov – okrem spomínanej všeobecne formulovanej občianskoprávnej ochrany osobnosti – je skutková podstata trestného činu násilia proti skupine obyvateľov[[117]](#footnote-117), ktorá postihuje vyhrážanie smrťou, ťažkou ujmou na zdraví alebo inou ťažkou ujmou alebo spôsobením škody veľkého rozsahu alebo použitie násilia voči skupine obyvateľov.[[118]](#footnote-118)

Možnosť použitia daného ustanovenia v tomto kontexte spomenulo aj Ministerstvo spravodlivosti SR, „keďže možno LGBTI komunitu považovať za osobitnú skupinu obyvateľstva“.[[119]](#footnote-119)

Pri skutkových podstatách oboch trestných činov, ktoré sa dajú považovať za upravujúce nenávistné prejavy – aj keď z iných dôvodov ako z nenávisti pre sexuálnu orientáciu a rodovú identitu – je priťažujúcou okolnosťou, ak páchateľ alebo páchateľka spáchajú daný čin ako verejný činiteľ či verejná činiteľka.[[120]](#footnote-120)

Iným spôsobom však nie je upravená povinnosť verejne činných osôb či predstaviteľov a predstaviteliek štátu zdržať sa od homofóbnych a transfóbnych vyjadrení a práve naopak, propagovať toleranciu a diverzitu, čo bude podrobnejšie popísané ďalej.

Nenávistný prejav a predstavitelia/predstaviteľky štátnej moci

Nielenže nie je zvykom, aby predstavitelia a predstaviteľky štátu odmietli či odsúdili nenávistné prejavy voči LGBTI ľuďom, častá je situácia, že homofóbne alebo transfóbne vyjadrenia prichádzajú priamo od nich. Za týchto okolností je teda skôr ťažké si predstaviť, že by od nich vyšla iniciatíva smerom k postihovaniu prejavov alebo vyjadrení tohto typu, ak sa vyskytnú na internete.

„Podľa informácií dostupných Ministerstvu spravodlivosti SR v roku 2013 neboli zo strany štátnej správy vydané akékoľvek osobitné usmernenia alebo prijaté iné osobitné opatrenia na zvýšenie povedomia štátnych orgánov a inštitúcií o ich zodpovednosti zdržať sa vyjadrení, ktoré by mohli byť odôvodnene chápané ako ospravedlňujúce nenávisť alebo diskrimináciu z dôvodu sexuálnej orientácie a rodovej identity,“[[121]](#footnote-121) a takisto „podľa informácií dostupných Ministerstvu spravodlivosti SR v roku 2013 neboli verejným činiteľom, činiteľkám a ostatným predstaviteľom a predstaviteľkám štátu vydané zo strany štátnej správy akékoľvek usmernenia, ktoré by ich osobitne motivovali k podporovaniu tolerancie a dodržiavania ľudských práv gejov, lesieb, bisexuálnych a transrodových ľudí pri komunikácii s verejnosťou.“[[122]](#footnote-122)

*Štatistické údaje*

Neexistujú žiadne štatistické údaje a ani relevantná judikatúra týkajúca sa homofóbnych alebo transfóbnych trestných činov motivovaných nenávisťou, taktiež ani štatistické údaje týkajúce sa diskriminácie na základe sexuálnej orientácie alebo rodovej identity. Nemožno však tvrdiť, že tento problém tu nie je, chýba však legislatíva, ktorá by ho riešila a vôľa orgánov verejnej moci vysporiadať sa s týmto závažným problémom.

*Systém oznamovania a podpora obetí a svedkov/svedkýň pri oznamovaní*

Na oznamovanie špeciálne trestných činov z nenávisti nejestvuje zatiaľ aparát (napr. telfonná linka), aj keď bol trestný zákon nedávno novelizovaný, a to v prípadoch trestných činov z nenávisti spáchaných akýmikoľvek páchateľmi, a už vôbec nie osobitne v prípadoch, kedy je podozrenie, že trestný čin z nenávisti bol spáchaný verejným činiteľom alebo činiteľkou.

Existuje síce inštitút sťažností, ktoré sú definované ako „podanie fyzickej alebo právnickej osoby, ktorým sa domáha svojich práv alebo právom chránených záujmov, o ktorých sa domnieva, že boli porušené činnosťou alebo ich porušeniu alebo ohrozeniu činnosťou alebo nečinnosťou orgánu verejnej správy“[[123]](#footnote-123). Podľa súčasnej právnej úpravy však sťažnosť nemožno podať anonymne, osobné údaje sťažovateľa či sťažovateľky sú nevyhnutné na to, aby sa sťažnosť vôbec začala vybavovať. Orgán verejnej správy, na ktorý sa so sťažnosťou niekto obrátil, je povinný utajiť identitu sťažovateľa alebo sťažovateľky, ak o to požiadajú.[[124]](#footnote-124)

Inštitút sťažnosti však nemožno považovať za nástroj zameraný špecificky na oznamovanie alebo odhaľovanie prípadov trestných činov z nenávisti na akýkoľvek účel, či už na vyšetrovanie alebo zber dát a monitoring výskytu.

Momentálne jediným prostriedkom na jednoduché oznamovanie a zároveň monitorovanie trestných činov motivovaných nenávisťou pre sexuálnu orientáciu a rodovú identitu alebo širšie definované homofóbne a transfóbne incidenty, o ktorom vieme, je projekt webovej stránky [www.homofobia.sk](http://www.homofobia.sk/). Tú však prevádzkuje mimovládna organizácia Iniciatíva Inakosť, funguje od roku 2011.

Z praxe, prieskumu a od členov a členiek LGBTI komunity vieme o prípadoch nenávisťou motivovaných incidentov, najčastejšie obťažovania, nadávania alebo fyzického napadnutia, kedy zjavne boli dôvodom sexuálna orientácia alebo rodová identita obete. Z prípadov, o ktorých máme vedomosť, sa však ani jedna z obetí nechcela obracať na príslušné policajné orgány, nikto z nich incident oficiálne neoznámil..

Ministerstvo vnútra SR ako odpoveď na otázky ohľadom zberu dát uvádza, že „Policajný zbor v informačnom systéme evidenčno-štatistický systém kriminality zhromažďuje a uchováva trestné činy podľa platného Trestného zákona“[[125]](#footnote-125), čo by sa malo týkať aj poslednej novely. Zatiaľ však ubehol krátky čas od jej účinnosti a monitoring trestných činov motivovaných nenávisťou na základe sexuálnej orientácie bude realizovaný v ďalšom období.

Zatiaľ neexistuje systém zbierania dát o uskutočnených trestných činoch z nenávisti, neboli a nie sú štátom realizované žiadne výskumy či už o rozsahu sociálneho prijatia LGBTI ľudí, či nepriateľstva voči nim alebo o povahe a príčinách nepriateľských a negatívnych postojov k LGBTI ľuďom[[126]](#footnote-126).

Okrem štatistických údajov chýba zatiaľ aj relevantná judikatúra týkajúca sa trestných činov motivovaných nenávisťou pre sexuálnu orientáciu a rodovú identitu , bude sledovaná v ďalšom období, keďže čas ktorý ubehol od novelizácie Trestného zákona je zatiaľ krátky.[[127]](#footnote-127)

*Médiá*

Zákon, ktorý reguluje televízne, rozhlasové a internetové vysielanie[[128]](#footnote-128), upravuje vysielanie vo všeobecnosti, teda všetko, čo sa vysiela akýmkoľvek médiom, a takisto sa osobitne vyjadruje k reklamnému obsahu (obsahu a procesu mediálnej komerčnej komunikácie).

Vo všeobecnosti zakazuje taký obsah alebo spôsob spracovania, ktorý by zasahoval do ľudskej dôstojnosti alebo by porušoval rovnosť v právach, takisto zakazuje propagovanie diskriminácie, nenávisti a násilia. Z pohľadu nenávistných prejavov je konkrétnejší a menuje charakteristiky, na základe ktorých je zakázané znevažovať či hanobiť iných. Výpočet spomínaných dôvodov je síce pomerne rozsiahly[[129]](#footnote-129), no sexuálnu orientáciu a rodovú identitu sem zaradiť nemožno.

Naopak, úprava mediálnej komerčnej komunikácie[[130]](#footnote-130) okrem všeobecného zákazu porušovania rovnosti, obsahovania a podporovania diskriminácie dokonca aj explicitne menuje sexuálnu orientáciu ako jednu z charakteristík, na základe ktorých je diskriminácia zakázaná[[131]](#footnote-131).

No ďalšie konkrétne preventívne opatrenia a ich adresátov nešpecifikuje ani zákon o vysielaní a retransmisii, ani iné z relevantných orgánov zodpovedajúcich za oblasť mediálneho obsahu. Teda Ministerstvo kultúry SR, ani Rozhlas a televízia Slovenska (ďalej len „RTVS“), ktorý je nezávislou verejnoprávnou inštitúciou, ktorá poskytuje verejnosti služby v oblasti televízneho a rozhlasového vysielania[[132]](#footnote-132). Takisto ani Rada pre vysielanie a retransmisiu (ďalej len „RVR“), ktorá „je správny orgán, ktorý vykonáva štátnu reguláciu v oblasti rozhlasového a televízneho vysielania, retransmisie a poskytovania audiovizuálnych mediálnych služieb na požiadanie.“[[133]](#footnote-133)

Na samoregulačnej úrovni je problematika etických štandardov v mediálnom prostredí upravená etickými kódexmi, relevantné sú:

* **Etický kódex novinára**[[134]](#footnote-134), ktorý bol prijatý Slovenským syndikátom novinárov (ďalej len „SSN“) a je záväzným pre členov a členky SSN, teda „zamestnancov tlačených, rozhlasových, televíznych a digitálnych médií, tlačových agentúr a tiež nezávislých novinárov a publicistov.“[[135]](#footnote-135) V časti o objekte záujmu novinára spomína sexuálnu orientáciu ako jeden z dôvodov diskriminácie alebo nenávisti, ktorú „novinár nepodnecuje“.[[136]](#footnote-136)
* **Etický kódex reklamnej praxe**[[137]](#footnote-137), ktorý vydala Rada pre reklamu, ktorá je orgánom etickej samoregulácie reklamy a „združuje subjekty, ktoré aktívne vstupujú do procesu marketingovej komunikácie – asociácie zadávateľov reklamy, reklamné agentúry, médiá, ale aj podnikateľské subjekty, využívajúce propagáciu formou reklamy“[[138]](#footnote-138), ktoré sa zaviazali dodržiavať spomenutý etický kódex. V článku Spoločenská zodpovednosť reklamy sú z nášho hľadiska relevantné odseky hovoriace o zákaze zneužívania predsudkov a povier[[139]](#footnote-139), zákaze takého obsahu, ktorý by „mohol viesť k násilným aktom alebo ich podporovať a popularizovať“[[140]](#footnote-140) a o zákaze podpory akejkoľvek formy diskriminácie. Zmieňuje aj jednotlivé dôvody, najmä na základe ktorých je diskriminácia neprípustná, no sexuálna orientácia a rodová identita medzi nimi chýbajú.[[141]](#footnote-141)

Ďalšie subjekty, ktoré by mohli mať možnosť ovplyvniť obsah vysielania prostredníctvom (aj) samoregulačných noriem, sú vysielatelia, od Rady pre vysielanie a retransmisiu, ktorá reguluje o. i. aj oblasť vysielania, sme dostali informáciu, že „nedisponuje informáciami o prípadných normách, usmerneniach a opatreniach, ktoré by problematiku upravovali v rámci samoregulácie vysielateľov.“[[142]](#footnote-142)

*Ochrana osobných údajov*

Ochranu osobných údajov v Slovenskej republike zabezpečuje zákon o ochrane osobných údajov[[143]](#footnote-143), ktorý špecifikuje tzv. osobitnú kategóriu osobných údajov, ktorých spracúvanie sa vo všeobecnosti zakazuje. Medzi tieto údaje patria osobné údaje, ktoré odhaľujú rasový alebo etnický pôvod, politické názory, náboženskú vieru alebo svetonázor, členstvo v politických stranách alebo politických hnutiach, členstvo v odborových organizáciách a údaje týkajúce sa zdravia alebo pohlavného života. Na plnenie ustanovení zákona dohliada Úrad na ochranu osobných údajov[[144]](#footnote-144).

Medzi tzv. osobitnú kategóriu osobných údajov, ktorých zbieranie a zverejňovanie je zakázané, patrí teda aj sexuálna orientácia a rodová identita. Problémom je, že v zákone nie sú priamo spomenuté, ale zahŕňajú sa pod pojem „pohlavný život“, ktorý nie je v tomto zákone ani v ďalšej legislatíve definovaný. Pokiaľ ide o spracúvanie údajov o sexuálnej orientácii alebo rodovej identite, tieto údaje je možné za určitých okolností spracúvať, najmä pokiaľ ide o ochranu zákonných práv dotknutej osoby alebo plnenie povinností určitých vymedzených inštitúcií, ktoré tieto osobné údaje spracúvajú. V zákone však nie je vymedzené, o aké povinnosti ide. Paradoxne, zákon o ochrane osobných údajov orgány verejnej správy často používajú ako výhovorku na to, že nezbierajú anonymné štatistické informácie o LGBTI ľuďoch v rôznych oblastiach, pretože im to zákon zakazuje. To spôsobuje problémy pri obhajovaní práv LGBTI ľudí, keďže neexistujú štatistiky napr. o tom, koľko z nich bolo diskriminovaných na trhu práce.

Čo sa týka ochrany osobných údajov transrodových osôb, ktoré sa vzťahujú na prepis ich rodu a ktoré sú zapísané v matrike, podľa zákona o matrikách[[145]](#footnote-145) sú pracovníci a pracovníčky matričných úradov pri svojej činnosti povinní zachovávať mlčanlivosť o všetkých skutočnostiach, o ktorých sa pri svojej úradnej činnosti dozvedia, ako aj dodržiavať zákon o ochrane osobných údajov. Matričný úrad vyhotoví úradný výpis alebo umožní nazrieť do matriky a robiť z nej výpisy len osobe, ktorej sa zápis týka, alebo členom a členkám jej rodiny alebo na úradné potreby štátnych orgánov, obcí a iných ustanovizní, ak to ustanoví osobitný zákon.[[146]](#footnote-146)

Z vyššie uvedeného vyplýva, že k týmto údajom sa môžu dostať aj osoby, ktorým transrodová osoba nedala súhlas s nakladaním takýchto údajov. Podobne nie je jasné, o aké úradné potreby štátnych orgánov, obcí a iných ustanovizní ide, a za akých podmienok môžu mať prístup k takýmto údajom. Problémom je aj skutočnosť, že ďalšie úrady sa o prepise rodu môžu dozvedieť z pôvodných osobných údajov, pričom ich mlčanlivosť zákon o matrikách nerieši a majú sa riadiť zákonom o ochrane osobných údajov, v ktorom však takáto špecifická situácia nie je explicitne pokrytá.

Keďže SR nemá legislatívne zakotvený koncept trestného činu z nenávisti z dôvodu sexuálnej orientácie alebo rodovej identity, vzdelávanie alebo príprava, ktorými by mali prechádzať členovia a členky policajného zboru, súdov, prokuratúry, v tomto ohľade nemajú byť na čom postavené.

1. Aktuálny stav bol spracovaný na základe výsledku monitoringu uplatňovania ľudských práv LGBTI ľudí na

Slovensku, ktorý realizovala Iniciatíva Inakosť; Varga P., Vozáriková M., 2013. Právna analýza slovenskej legislatívy

v oblasti práv LGBT osôb, Iniciatíva Inakosť 2013; výsledkov prieskumu Agentúry pre základné práva: EU LGBT

survey results at glance. FRA, 2013 [on-line], dostupné na internete: <http://fra.europa.eu/sites/default/files/eu-lgbt-survey-results-at-a-glance_en.pdf> [↑](#footnote-ref-1)
2. Čl. 2 ods. 1 a 2 Ústavy Slovenskej republiky. [↑](#footnote-ref-2)
3. Nález ústavného súdu PL. ÚS 08/04-202 z 18. októbra 2005. [↑](#footnote-ref-3)
4. EU LGBT survey results at glance. FRA, 2013 [on-line], dostupné na internete: <http://fra.europa.eu/sites/default/files/eu-lgbt-survey-results-at-a-glance_en.pdf> [↑](#footnote-ref-4)
5. Zákon o rovnakom zaobchádzaní č. 365/2004 Z. z. v niektorých oblastiach a o ochrane pred diskrimináciou a o zmene a doplnení niektorých zákonov (antidiskriminačný zákon). Prijatý bol v roku 2004 prebratím európskej smernice 2000/78/ES, ktorá stanovuje všeobecný rámec rovnakého zaobchádzania v zamestnaní a povolaní (pracovnoprávnych vzťahoch), posledná novelizácia bola v roku 2013. [↑](#footnote-ref-5)
6. §2 čl.11 zákona o rovnakom zaobchádzaní č. 365/2004 Z. z. v niektorých oblastiach a o ochrane pred diskrimináciou a o zmene a doplnení niektorých zákonov (antidiskriminačný zákon). [↑](#footnote-ref-6)
7. Napr. napríklad zákon č. 311/2001 Z. z. Zákonník práce, zákon č. 400/2009 Z. z. o štátnej službe, zákon č. 552/2003 Z. z. o výkone práce vo verejnom záujme, zákon č. 245/2008 Z. z. o výchove a vzdelávaní (školský zákon), zákon č. 131/2002 Z. z. o vysokých školách, zákon č. 250/2007 Z. z. o ochrane spotrebiteľa, zákon č. 576/2004 Z. z. o zdravotnej starostlivosti, zákon č. 5/2004 Z. z. o službách zamestnanosti, zákon č. 461/2003 Z. z. o sociálnom poistení atď. [↑](#footnote-ref-7)
8. EU LGBT survey results at glance. FRA, 2013 [on-line], pozri pozn. č. 4. [↑](#footnote-ref-8)
9. Európska Agentúra pre základné práva 2012. EU LGBT survey European Union lesbian, gay, bisexual and transgender survey. Results at a glance [on-line]. Pozri pozn. č. 4. [↑](#footnote-ref-9)
10. Článok 1 a § 13 Zákonníka práce č. 311/2001 Z. z. v znení neskorších predpisov.. [↑](#footnote-ref-10)
11. § 62 ods. 3 zákona o službách zamestnanosti č. 5/2004 Z. z. [↑](#footnote-ref-11)
12. § 4 ods. 3 zákona č. 400/2009 Z. z. o štátnej službe. [↑](#footnote-ref-12)
13. § 3 v zákone č. 552/2003 Z. z. o výkone práce vo verejnom záujme. [↑](#footnote-ref-13)
14. Negatívne a škodlivé postoje a predsudky voči LGBTI ľuďom, ktoré sú silne emocionálne podfarbené, nenávistné a môžu viesť k fyzickým a psychickým útokom. Je to pociťovanie iracionálnych obáv, strachu z LGBTI ľudí, z vnímania iného človeka ako homosexuálneho alebo strach z inej rodovej identity, správania, presvedčenia alebo postoja, ktoré nepodliehajú rigidným stereotypom. Zdroj: [Savin-Williams](http://www.amazon.com/Ritch-C.-Savin-Williams/e/B000APUSKW/ref%3Dntt_athr_dp_pel_1), R.C. 2006. Mom, Dad, I'm Gay: How Families Negotiate Coming Out. Pozn. č. 45. [↑](#footnote-ref-14)
15. EU LGBT survey results at glance. FRA, 2013 [on-line], pozri pozn. č. 4. [↑](#footnote-ref-15)
16. Ondrejkovič, P., Smolík, J. 2011. Pravicový extrémizmus a mládež na Slovensku. Brno 2013 [on-line], dostupné na internete: http://www.fsvucm.sk/files/doc/Ekniznica/2013-extremizmus.pdf. [↑](#footnote-ref-16)
17. S. 122 antidiskriminačného zákona, komentár. Janka Debrecéniová. Občan a demokracia 2008. [↑](#footnote-ref-17)
18. § 3 bod j) zákona č. 245/2008 Z. z. o výchove a vzdelávaní (školský zákon). [↑](#footnote-ref-18)
19. § 4 body g), h) zákona č. 245/2008 Z. z. o výchove a vzdelávaní (školský zákon). [↑](#footnote-ref-19)
20. § 59 zákona č. 245/2008 Z. z. o výchove a vzdelávaní (školský zákon). [↑](#footnote-ref-20)
21. § 144 ods. 1 body a), g), k), l) zákona č. 245/2008 Z. z. o výchove a vzdelávaní (školský zákon). [↑](#footnote-ref-21)
22. Učebné osnovy VÝCHOVA K MANŽELSTVU A RODIČOVSTVU. Schválilo Ministerstvo školstva Slovenskej republiky dňa 29. júna 1998 pod číslom 2493/1998 – 41 s platnosťou od 1. septembra 1998. Dostupné na: <http://www.statpedu.sk/files/documents/svp/1stzs/isced1/ine_dokumenty/vychova_k_manzelstvu.pdf>. [↑](#footnote-ref-22)
23. § 55 ods. 2 zákona o vysokých školách č. 131/2002 Z. z. [↑](#footnote-ref-23)
24. § 5 ods. 1 zákona o pedagogických zamestnancoch a odborných zamestnancoch č. 317/2009 Z. z. a o zmene a doplnení niektorých zákonov, dostupné na internete: http://www.minedu.sk/860-sk/zakony/. [↑](#footnote-ref-24)
25. Metodicko-pedagogické centrum je podľa § 14, ods. 2 písm. c) zákona NR SR č. 596/2003 Z. z. o štátnej správe v školstve a školskej samospráve ústredne riadenou organizáciou MŠVVaŠ SR. [↑](#footnote-ref-25)
26. Dostupné na: <http://www.mpc-edu.sk/vzdelavacia-cinnost/ponuka-akreditovanych-vzdelavacich-programov>. Navštívené dňa: 19. 03. 2013. [↑](#footnote-ref-26)
27. Dostupné na: <http://www.mpc-edu.sk/library/files/2010_AVP/2010038.pdf>. Navštívené dňa: 19. 03. 2013. [↑](#footnote-ref-27)
28. Odpoveď Ministerstva školstva, vedy, výskumu a športu SR na žiadosť o sprístupnenie informácií zo dňa 27. 02. 2013. [↑](#footnote-ref-28)
29. Dostupné na: <http://www.mpc-edu.sk/library/files/2010_AVP/2010100.pdf>. Navštívené dňa: 19. 03.2013. [↑](#footnote-ref-29)
30. Dostupné na: <http://www.mpc-edu.sk/vzdelavacia-cinnost/ponuka-akreditovanych-vzdelavacich-programov>. Navštívené dňa: 19. 03. 2013. [↑](#footnote-ref-30)
31. Dostupné na: <http://www.mpc-edu.sk/library/files/prevencia_a_riesenie_agresivity_a_sikanovania_v_zs.pdf>. Navštívené dňa: 19. 03. 2013. [↑](#footnote-ref-31)
32. Metodické usmernenie č. 7/2006-R z 28. marca 2006 k prevencii a riešeniu šikanovania žiakov v školách a školských zariadeniach. [↑](#footnote-ref-32)
33. Metodické usmernenie č. 7/2006-R z 28. marca 2006 k prevencii a riešeniu šikanovania žiakov v školách a školských zariadeniach. [↑](#footnote-ref-33)
34. Zákon č. 245/2008 Z. z. o výchove a vzdelávaní (školský zákon). [↑](#footnote-ref-34)
35. Zákon č. 131/2002 Z. z. o vysokých školách (vysokoškolský zákon). [↑](#footnote-ref-35)
36. Zákon č. 245/2008 Z. z. o výchove a vzdelávaní (školský zákon). [↑](#footnote-ref-36)
37. EU LGBT survey results at glance. FRA, 2013 [on-line], pozri pozn. č. 4. [↑](#footnote-ref-37)
38. Odpoveď Ministerstva spravodlivosti SR zo dňa 25. 01. 2013 na žiadosť o poskytnutie informácie. [↑](#footnote-ref-38)
39. § 700 ods. 1 a 2 Občianskeho zákonníka, zákon č. 40/1964 Z. z. [↑](#footnote-ref-39)
40. § 706 ods. 1 ods. 1 a 2 Občianskeho zákonníka, zákon č.40/1964 Z. z. [↑](#footnote-ref-40)
41. § 473 ods. 1 ods. 1 a 2 Občianskeho zákonníka, zákon č.40/1964 Z. z. [↑](#footnote-ref-41)
42. § 74 zákona o sociálnom poistení č. 461/2003 Z. z. v znení neskorších predpisov. [↑](#footnote-ref-42)
43. Čiastočne to upravuje Zákonník práce 311/2001 Z.z. §40 ods. 5, ktorý rodinného príslušníka definuje nasledovne: 5) Rodinný príslušník na účely tohto zákona je manžel, vlastné dieťa, dieťa zverené zamestnancovi do náhradnej starostlivosti na základe rozhodnutia súdu alebo dieťa zverené zamestnancovi do starostlivosti pred rozhodnutím súdu o osvojení, rodič zamestnanca, súrodenec zamestnanca, manžel súrodenca zamestnanca, rodič manžela, súrodenec manžela, prarodič zamestnanca, prarodič jeho manžela, vnuk zamestnanca a iná osoba, ktorá so zamestnancom žije spoločne v domácnosti. Zdroj: http://www.employment.gov.sk/files/slovensky/uvod/legislativa/pracovna-legislativa/zakonnik-prace.pdf [↑](#footnote-ref-43)
44. Napr. v článku uverejnenom na aktualne.sk z 21. 02. 2013 hovorkyňa Univerzitnej nemocnice tvrdí, že nemocnica neskúma, v akom sú partner/partnerka rovnakého alebo opačného pohlavia v právnom vzťahu. Pri nástupe na hospitalizáciu uvádza pacient/pacientka vo formulári jednu alebo viac osôb, ktoré sú lekári oprávnení informovať o jeho/jej zdravotnom stave. Problém nastáva vtedy, keď splnomocnenie neexistuje, a to v prípadoch, kedy pacient resp. pacientka nie sú schopní určiť, komu chce, aby informácie boli podávané, alebo v prípade ich úmrtia, kedy partnera/partnerku rovnakého pohlavia neinformujú. Dostupné na: <http://aktualne.atlas.sk/manzelia-francuz-a-francuz-ich-problemy-by-u-nas-riesili-vselijako/slovensko/spolocnost/>. Posledná návšteva 09. 03. 2013. [↑](#footnote-ref-44)
45. Zákon o rodine č. 36/2005 Z. z. v znení neskorších predpisov. [↑](#footnote-ref-45)
46. Odpoveď Ministerstva spravodlivosti SR zo dňa 25. 01. 2013 na žiadosť o poskytnutie informácie. [↑](#footnote-ref-46)
47. § 46 zákona č. 36/2005 Z. z. o rodine v znení neskorších predpisov. [↑](#footnote-ref-47)
48. Zákon č.305/2005 Z. z. o sociálnoprávnej ochrane a sociálnej kuratele v znení neskorších predpisov. [↑](#footnote-ref-48)
49. V § 5 ods. 1 zákona č.305/2005 Z. z. o sociálnoprávnej ochrane a sociálnej kuratele sa uvádza, že „Práva ustanovené týmto zákonom sa zaručujú rovnako každému v súlade so zásadou rovnakého zaobchádzania ustanovenou osobitným predpisom“. Týmto osobitným predpisom je antidiskriminačný zákon. Spomenuté ustanovenie ďalej uvádza zákaz diskriminácie na základe neuzavretého výpočtu dôvodov diskriminácie (zahŕňa „iné postavenie“), ktorý je zhodný s úpravou čl. 12 Ústavy SR. Aj napriek tomu, že tento výpočet osobitne neuvádza sexuálnu orientáciu a rodovú identitu, tieto dôvody sú výslovne uvedené v antidiskriminačnom zákone, na ktorý zákon priamo odkazuje. [↑](#footnote-ref-49)
50. Odpoveď Ministerstva práce, sociálnych vecí a rodiny SR zo dňa 15. 01. 2013 na žiadosť o poskytnutie informácie. [↑](#footnote-ref-50)
51. EU LGBT survey results at glance. FRA, 2013 [on-line], pozri pozn. č. 4. [↑](#footnote-ref-51)
52. Zákon č. 365/2004 Z. z. o rovnakom zaobchádzaní v niektorých oblastiach a o ochrane pred diskrimináciou a o zmene a doplnení niektorých zákonov (antidiskriminačný zákon). [↑](#footnote-ref-52)
53. Zákon č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov. [↑](#footnote-ref-53)
54. Varga, P., Vozáriková, M.: Právna analýza slovenskej legislatívy v oblasti práv LGBTI osôb, Iniciatíva Inakosť 2013. [↑](#footnote-ref-54)
55. Blízkou osobou je podľa § 116 zákona č. 40/1964 Zb. Občiansky zákonník „príbuzný v priamom rade, súrodenec a manžel; iné osoby v pomere rodinnom alebo obdobnom sa pokladajú za osoby sebe navzájom blízke, ak by ujmu, ktorú utrpela jedna z nich, druhá dôvodne pociťovala ako vlastnú ujmu.“ [↑](#footnote-ref-55)
56. Blízkou osobou je podľa § 116 zákona č. 40/1964 Zb. Občianskeho zákonníka „príbuzný v priamom rade, súrodenec a manžel; iné osoby v pomere rodinnom alebo obdobnom sa pokladajú za osoby sebe navzájom blízke, ak by ujmu, ktorú utrpela jedna z nich, druhá dôvodne pociťovala ako vlastnú ujmu.“ [↑](#footnote-ref-56)
57. Varga, P., Vozáriková, M.: Právna analýza slovenskej legislatívy v oblasti práv LGBTI osôb, Iniciatíva Inakosť 2013. [↑](#footnote-ref-57)
58. Zákon č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov. [↑](#footnote-ref-58)
59. Zákon č. 365/2004 Z. z. o rovnakom zaobchádzaní v niektorých oblastiach a o ochrane pred diskrimináciou a o zmene a doplnení niektorých zákonov (antidiskriminačný zákon). [↑](#footnote-ref-59)
60. Situáciu v tejto oblasti zhoršujú aj homofóbne vyjadrenia politikov a priestor, ktorý im je v slovenských médiách venovaný (napr. vyjadrenie poslanca Štefana Kuffu (OĽaNO), ktorý v parlamentnej rozprave označil gejov a lesby v roku 2012 za „psychicky chorých ľudí“, opakujúce sa odvolávanie na vyjadrenia bývalého ministra zdravotníctva za KDH Alojza Rakúsa v 90. rokoch, že homosexualita je liečiteľná). [↑](#footnote-ref-60)
61. Odpoveď Ministerstva zdravotníctva SR na žiadosť o sprístupnenie informácií zo dňa 02. 01. 2013. [↑](#footnote-ref-61)
62. Zákon č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov. [↑](#footnote-ref-62)
63. Odpoveď Ministerstva zdravotníctva SR na žiadosť o sprístupnenie informácií zo dňa 02. 01. 2013. [↑](#footnote-ref-63)
64. Varga, P., Vozáriková, M.: Právna analýza slovenskej legislatívy v oblasti práv LGBTI osôb, Iniciatíva Inakosť 2013. [↑](#footnote-ref-64)
65. Vyhláška Ministerstva zdravotníctva č. 585/2008 Z. z., ktorou sa ustanovujú podrobnosti o prevencii a kontrole prenosných ochorení. [↑](#footnote-ref-65)
66. Odpoveď Úradu verejného zdravotníctva na žiadosť o sprístupnenie informácií zo dňa 13. 03. 2013. [↑](#footnote-ref-66)
67. Zaujímavosťou je, že právna úprava umelého oplodňovania má formu podzákonného predpisu nízkej právnej sily (záväzné opatrenie ministerstva) z roku 1983. V zákone o zdravotnej starostlivosti (č. 576/2004 Z. z.) zákonodarca v obsahu zákona opäť nepamätal na definovanie podmienok umelého oplodňovania a ani ich nijako legislatívne nevymedzil. Viac pozri na: http://www.pravo-medicina.sk/detail-aktuality?new\_id=12. [↑](#footnote-ref-67)
68. Zdravotnými dôvodmi pre umelé oplodnenie sú najmä poruchy plodnosti manžela, anatomické alebo iné poruchy ženského genitálu, riziko dedičnej choroby alebo vývojové chyby a iné prekážky, pre ktoré nemôžu mať manželia spolu zdravé potomstvo (§ 2 ods. 2 záväzného opatrenia MZ SSR č. 24/1983 o úprave podmienok pre umelé oplodnenie). [↑](#footnote-ref-68)
69. Odpoveď Ministerstvo vnútra SR zo dňa 19. 02. 2013 na žiadosť o poskytnutie informácií. [↑](#footnote-ref-69)
70. Je to spôsobené tým, že právne úpravy sú na Slovensku len doslovným vyjadrením spoločenskej praxe, ktorá vyplýva z konvečného chápania pohlavia a rodu. Tieto tiež výrazne ovplyvňujú medicínsku prax. V monitorovacej správe však vychádzame z ľudskoprávneho hľadiska, v rámci ktorého používame pojmy „prepis rodu“ a „transrodové osoby“, pretože reprezentujú nepatologizujúci pohľad na osoby, ktoré prechádzajú tranzíciou. Zdroj: Ľudia v mašinérii konvencií, práva a medicíny: Prepis rodu na Slovensku, Nadácia otvorenej spoločnosti 2013. Pozn.: Zatiaľ nepublikované. [↑](#footnote-ref-70)
71. § 26 zákona NR SR č. 154/1994 Z. z. o matrikách v znení neskorších predpisov. [↑](#footnote-ref-71)
72. §8 zákona č. NRSR č. 30111995 Z. z. o rodnom čísle v znení neskorších predpisov. [↑](#footnote-ref-72)
73. §7 zákona NRSR č. 300/1993 Z. z. o mene a priezvisku v znení neskorších predpisov. [↑](#footnote-ref-73)
74. §7 vyhlášky MV SR, ktorou sa vykonávajú niektoré ustanovenia zákona NR SR o matrikách v znení neskorších predpisov. [↑](#footnote-ref-74)
75. Tranzícia je proces prepisu rodu (zmeny rodu) napr. z mužského na ženský. Ide tiež o časové obdobie, v ktorom sa zmena uskutočňuje, aby bol transrodový človek v súlade s prežívanou rodovou identitou. Ide o zmeny na úrovni telesnej, právnej a psychologickej pri prechode z jedného rodu do druhého alebo umožnenie druhým, aby videli a vnímali ich autentickú identitu. Toto časové obdobie často začína rozhodnutím zmeniť rod a môže, ale nemusí, končiť chirurgickými zákrokmi. V texte používame pojem „prepis rodu“ v súvislosti s právnym uznaním a pojem „tranzícia“ v súvislosti s celým procesom, ktorý predchádza právnemu uznaniu prepisu rodu. Zdroj: Smitková H., Kuruc A.: Odporúčania a podnety pre psychológov a psychologičky, ktorí pracujú s gejskými/lesbickými/bisexuálnymi/transrodovými (LGBT) klientmi a klientkami. Iniciatíva Inakosť 2012, dostupné na <http://www.homofobia.sk/uploaded/PP_Prirucka_1_72dpi.pdf>. [↑](#footnote-ref-75)
76. § 6 ods. 6 zákona NRSR č. 300/1993 Z. z. o mene a priezvisku. [↑](#footnote-ref-76)
77. Odpoveď Ministerstva zdravotníctva SR zo dňa 27. 01. 2013 na žiadosť o poskytnutie informácie. [↑](#footnote-ref-77)
78. Na Slovensku máme len dve sexuologické ambulancie, ktoré sa venujú problémom transrodových ľudí, a to v Bratislave a Košiciach. [↑](#footnote-ref-78)
79. V prípade transžien ide o orchiektómiu (odstránenie semenníkov), v prípade transmužov sa vyžaduje radikálna mastektómia (odstránenie prsníkov a rekonštrukcia hrudníka) a hysterektómia s obojstrannou adnexektómiou (odstránenie maternice a vaječníkov). Zdroj: Ľudia v mašinérii konvencií, práva a medicíny: Prepis rodu na Slovensku, Nadácia otvorenej spoločnosti 2013. Pozn.: Zatiaľ nepublikovaný text. [↑](#footnote-ref-79)
80. Platí, že v rámci medicínskej praxe v procese prepisu rodu je mužskosť a ženskosť stanovená veľmi stereotypne a transrodové osoby musia prehnane a nasilu preukazovať, že patria k jednému alebo k druhému rodu. Zdroj: Ľudia v mašinérii konvencií, práva a medicíny: Prepis rodu na Slovensku, Nadácia otvorenej spoločnosti 2013. Pozn.: Zatiaľ nepublikovaný text. [↑](#footnote-ref-80)
81. Viac o diagnóze na: Duševné poruchy a poruchy správania. Medzinárodná klasifikácia chorôb – MKCH 10, dostupné na http://data.nczisk.sk/old/infozz/mkch/mkch-10/cast0500.pdf. Posledná návšteva 10. 03. 2013. [↑](#footnote-ref-81)
82. #  Napr. článok American Psychiatric Association to stop classifying transgender people as having a mental illness. dostupné na: [http://www.sott.net/article/254407-American-Psychiatric-Association-to-stop-classifying-transgender-people-as-having-a-mental-illness Posledná návšteva 10.3.2013](http://www.sott.net/article/254407-American-Psychiatric-Association-to-stop-classifying-transgender-people-as-having-a-mental-illness%20Posledn%C3%A1%20n%C3%A1v%C5%A1teva%2010.3.2013)

 [↑](#footnote-ref-82)
83. Nariadenie vlády SR č. 777/2004 [on-line], dostupné na internete: http://www.zakonypreludi.sk/zz/2004-777. [↑](#footnote-ref-83)
84. Príloha k zákonu č. 577/2004 Z. z., Zoznam prioritných chorôb. [↑](#footnote-ref-84)
85. ###  Podľa § 13a ods. 1 zákona NR SR č. 154/1994 Z. z. o matrikách v znení neskorších predpisov.

 [↑](#footnote-ref-85)
86. ###  Napr. matričný úrad vykoná oznamovaciu povinnosť voči Generálnej prokuratúre SR – register trestov podľa § 8 zákona č. 330/2007 Z. z. o registri trestov v znení neskorších predpisov a ohlasovni v mieste trvalého pobytu občana v zmysle § 7 ods. 3 zákona č. 253/1998 Z. z. o hlásení pobytu občanov SR v znení neskorších predpisov.

 [↑](#footnote-ref-86)
87. ###  Podľa zákona č. NRSR č. 30111995 Z. z. o rodnom čísle § 2 ods. 1 je rodné číslo trvalý identifikačný osobný údaj fyzickej osoby, ktorý zabezpečuje jej jednoznačnosť v informačných systémoch.

 [↑](#footnote-ref-87)
88. Podľa § 2 ods. 1 zákona č.224/2006 Z. z. o občianskych preukazoch v znení neskorších predpisov je občiansky preukaz verejná listina, ktorou občan Slovenskej republiky preukazuje svoju totožnosť, štátne občianstvo Slovenskej republiky a ďalšie údaje uvedené v občianskom preukaze podľa tohto zákona. [↑](#footnote-ref-88)
89. Zákon č. 647/2007 Z. z. o cestovných dokladoch v znení neskorších predpisov [on-line], dostupné na internete: <http://www.zakonypreludi.sk/zz/2007-647>. [↑](#footnote-ref-89)
90. Zákon č. 8/2009 Z. z. o cestnej premávke v znení neskorších predpisov. [↑](#footnote-ref-90)
91. Ľudia v mašinérii konvencií, práva a medicíny: Prepis rodu na Slovensku. Bratislava: Nadácia otvorenej spoločnosti 2013. Pozn.: Zatiaľ nepublikované. [↑](#footnote-ref-91)
92. EU LGBT survey results at glance. FRA, 2013 [on-line], pozri pozn. č. 4. [↑](#footnote-ref-92)
93. ###  § 22 ods. 2 Trestného zákona č. 300/2005 Z. z. v znení neskorších predpisov.

 [↑](#footnote-ref-93)
94. Keďže v roku 2006 sa hranica trestnoprávnej zodpovednosti znížila na 14 rokov, došlo k paradoxnej situácii, že v prípadoch, ak majú pohlavný styk 14-roční rovesníci, ide podľa zákona o sexuálne zneužívanie. Zdroj: Skladan D.: Hranica povoleného sexu? U nás 15, v Čile 20, na Malte 12 rokov. TV JOJ, vysielané 13. 07. 2012, dostupné na: <http://krimi.noviny.sk/sudna-sien/13-07-2012/hranica-povoleneho-sexu-u-nas-15-v-cile-20-na-malte-12-rokov.html>. [↑](#footnote-ref-94)
95. Zákon č. 300/2005 Z. z. Trestný zákon v znení zákona č. 650/2005 Z. z. [↑](#footnote-ref-95)
96. Výpočet priťažujúcich okolností Trestný zákon uvádza v § 140. [↑](#footnote-ref-96)
97. Justičná akadémia je vzdelávacia inštitúcia, rozpočtová organizácia Ministerstva spravodlivosti SR, zriadená zákonom č. 548/2003 Z. z. o Justičnej akadémii a o zmene a doplnení niektorých zákonov. [↑](#footnote-ref-97)
98. § 3 ods. 1 zákona č. 548/2003 Z. z. o Justičnej akadémii a o zmene a doplnení niektorých zákonov. [↑](#footnote-ref-98)
99. <http://www.minv.sk/?oddelenie-policajneho-vzdelavania-a-sluzobnej-psychologie>. Posledná návšteva zo dňa 29. 03. 2013. [↑](#footnote-ref-99)
100. Varga, P., Vozáriková, M. Právna analýza slovenskej legislatívy v oblasti práv LGBTI osôb. Bratislava: Iniciatíva Inakosť 2013, s. 15. [↑](#footnote-ref-100)
101. Justičná akadémia v zmysle citovaného zákona zabezpečuje, organizuje a vykonáva vzdelávanie sudcov,

prokurátorov, právnych čakateľov prokuratúry a súdnych úradníkov. (Odpoveď Justičnej akadémie Slovenskej

republiky zo dňa 31. 01. 2013 na žiadosť o poskytnutie informácií.). [↑](#footnote-ref-101)
102. Podľa zákona č. 548/2003 Z. z. o Justičnej akadémii a o zmene a doplnení niektorých zákonov. [↑](#footnote-ref-102)
103. Varga, P., Vozáriková, M. Právna analýza slovenskej legislatívy v oblasti práv LGBTI osôb. Bratislava: Iniciatíva Inakosť 2013, s. 15. [↑](#footnote-ref-103)
104. Odpoveď Ministerstva spravodlivosti Slovenskej republiky zo dňa 14. 01. 2013 na žiadosť o poskytnutie informácií. [↑](#footnote-ref-104)
105. Odpoveď Ministerstva spravodlivosti Slovenskej republiky zo dňa 14. 01. 2013 na žiadosť o poskytnutie informácií. [↑](#footnote-ref-105)
106. <http://www.vojak.mil.sk/data/files/2161.pdf> [↑](#footnote-ref-106)
107. čl. 4 ods. 1: Profesionálny vojak pri vykonávaní štátnej služby nepripúšťa diskrimináciu na základe vojenskej hodnosti, pohlavia, sexuálnej orientácie, fyzickej dispozície, majetkových pomerov, politických a náboženských názorov, rasových, národnostných, sociálnych alebo iných rozdielov. [↑](#footnote-ref-107)
108. Varga, P., Vozáriková, M. Právna analýza slovenskej legislatívy v oblasti práv LGBTI osôb. Bratislava: Iniciatíva Inakosť 2013. [↑](#footnote-ref-108)
109. Čl. 19 ods. 1 Ústavy Slovenskej republiky. [↑](#footnote-ref-109)
110. Varga, P., Vozáriková, M. Právna analýza slovenskej legislatívy v oblasti práv LGBTI osôb. Bratislava: Iniciatíva Inakosť 2013. [↑](#footnote-ref-110)
111. FRA: Thematic Legal Study on Homophobia and Discrimination on Grounds of Sexual Orientation, Slovakia, April 2008. Dostupné na: <http://www.viaiuris.sk/stranka_data/subory/analyzy/fra-thematic-legal-study-on-homophobia-and-discrimination-on-grounds-of-sexual-orientation.pdf>. [↑](#footnote-ref-111)
112. § 11 a § 13 zákona č. 40/1964 Zb. Občiansky zákonník v znení neskorších predpisov, pozri pozn. č. 39. [↑](#footnote-ref-112)
113. Varga, P., Vozáriková, M. Právna analýza slovenskej legislatívy v oblasti práv LGBTI osôb. Bratislava: Iniciatíva Inakosť 2013. [↑](#footnote-ref-113)
114. Pozn: „rod“ nie v zmysle „gender“. [↑](#footnote-ref-114)
115. Trestný čin hanobenia národa, rasy a presvedčenia (§ 423 Trestného zákona) a trestný čin podnecovania k národnostnej, rasovej a etnickej nenávisti (§ 424 Trestného zákona). [↑](#footnote-ref-115)
116. Varga, P., Vozáriková, M. Právna analýza slovenskej legislatívy v oblasti práv LGBTI osôb. Bratislava: Iniciatíva Inakosť 2013. [↑](#footnote-ref-116)
117. § 359 Trestného zákona.. [↑](#footnote-ref-117)
118. Varga, P., Vozáriková, M. Právna analýza slovenskej legislatívy v oblasti práv LGBTI osôb. Bratislava: Iniciatíva Inakosť 2013. [↑](#footnote-ref-118)
119. Odpoveď Ministerstva spravodlivosti Slovenskej republiky zo dňa 14. 01. 2013 na žiadosť o poskytnutie informácií. [↑](#footnote-ref-119)
120. Varga, P., Vozáriková, M. Právna analýza slovenskej legislatívy v oblasti práv LGBTI osôb. Bratislava: Iniciatíva Inakosť 2013. [↑](#footnote-ref-120)
121. Odpoveď Ministerstva spravodlivosti Slovenskej republiky zo dňa 25.01. 2013 na žiadosť o poskytnutie informácií. [↑](#footnote-ref-121)
122. Otázky k tejto téme sme pôvodne adresovali Ministerstvu zahraničných vecí a európskych záležitostí SR, ktoré má v kompetencii problematiku ľudských práv a nediskriminácie, to ju však postúpilo Ministerstvu spravodlivosti SR, ktoré nám napokon aj odpovedalo. [↑](#footnote-ref-122)
123. <http://www.justice.gov.sk/Stranky/Nase-sluzby/Podanie-staznosti-text.aspx>. [↑](#footnote-ref-123)
124. Odpoveď Ministerstva spravodlivosti Slovenskej republiky zo dňa 01. 02. 2013 na žiadosť o poskytnutie informácií; Varga, P., Vozáriková, M. Právna analýza slovenskej legislatívy v oblasti práv LGBTI osôb. Bratislava: Iniciatíva Inakosť 2013. [↑](#footnote-ref-124)
125. Odpoveď Ministerstva vnútra Slovenskej republiky zo dňa 12. 03. 2013 na žiadosť o poskytnutie informácií. [↑](#footnote-ref-125)
126. Odpoveď Ministerstva spravodlivosti Slovenskej republiky zo dňa 25. 01. 2013 na žiadosť o poskytnutie informácií. [↑](#footnote-ref-126)
127. Varga, P., Vozáriková, M. Právna analýza slovenskej legislatívy v oblasti práv LGBTI osôb. Bratislava: Iniciatíva Inakosť 2013. [↑](#footnote-ref-127)
128. Zákon č. 308/2000 Z. z. o vysielaní a retransmisii a o zmene zákona č. 195/2000 Z. z. o telekomunikáciách v znení neskorších predpisov (ďalej len „zákon o vysielaní a retransmisii“). [↑](#footnote-ref-128)
129. „Audiovizuálna mediálna služba na požiadanie, programová služba a ich zložky nesmú (…) znevažovať alebo hanobiť na základe pohlavia, rasy, farby pleti, jazyka, viery a náboženstva, politického či iného zmýšľania, národného alebo sociálneho pôvodu, príslušnosti k národnosti alebo k etnickej skupine.“ (§ 19 ods. 1b zákona o vysielaní a retransmisii). [↑](#footnote-ref-129)
130. „Zahŕňa najmä reklamu, telenákup, sponzorovanie, umiestňovanie produktov, programovú službu určenú výhradne na reklamu a telenákup, programovú službu určenú výhradne na vlastnú propagáciu a dlhšie reklamné oznámenie“ (§ 31a ods. 2 zákona o vysielaní a retransmisii). [↑](#footnote-ref-130)
131. „Mediálna komerčná komunikácia nesmie (…) obsahovať a podporovať diskrimináciu na základe pohlavia, rasy, farby pleti, veku, jazyka, sexuálnej orientácie, zdravotného postihnutia, náboženstva alebo viery, národného alebo sociálneho pôvodu alebo príslušnosti k národnosti alebo etnickej skupine.“ (§ 31a ods. 7b zákona o vysielaní a retransmisii). [↑](#footnote-ref-131)
132. Štatút RTVS, dostupné na: [http://www.rtvs.sk/Projects/RTVS/media.nsf/vw\_ByID/ID\_4C6576657C26C1BDC12578EF0044CF2D\_SK/$File/Statut\_RTVS\_2011.pdf](http://www.rtvs.sk/Projects/RTVS/media.nsf/vw_ByID/ID_4C6576657C26C1BDC12578EF0044CF2D_SK/%24File/Statut_RTVS_2011.pdf). Posledná návšteva zo dňa 28. 03. 2013. [↑](#footnote-ref-132)
133. Dostupné na <http://www.rvr.sk/sk/>. Posledná návšteva zo dňa 28. 03. 2013. [↑](#footnote-ref-133)
134. Dostupné na <http://www.ssn.sk/eticky-kodex-novinara/>. Posledná návšteva zo dňa 28. 03. 2013. [↑](#footnote-ref-134)
135. Dostupné na <http://www.ssn.sk/o-nas/> Posledná návšteva zo dňa 28. 03. 2013. [↑](#footnote-ref-135)
136. Časť IV. ods. 3: „Novinár nepodnecuje nenávisť, ani diskrimináciu založenú na rase, svetonázore, náboženskom vyznaní, etnickom pôvode, veku, sociálnom postavení, pohlaví či sexuálnej orientácii. O príslušnosti ľudí k menšine informuje iba v prípade, že táto informácia je v kontexte daného príspevku relevantná.“ Dostupné na (<http://www.ssn.sk/eticky-kodex-novinara/>) Posledná návšteva zo dňa 28. 03. 2013. [↑](#footnote-ref-136)
137. Dostupné na <http://www.rpr.sk/sk/eticky-kodex> Posledná návšteva zo dňa 28. 03. 2013. [↑](#footnote-ref-137)
138. Dostupné na <http://www.rpr.sk/sk/organy-rpr> Posledná návšteva zo dňa 28. 03. 2013. [↑](#footnote-ref-138)
139. 2. časť, 1. hlava, čl. 13, ods. 2: „Reklama nesmie zneužívať predsudky a povery.“ [↑](#footnote-ref-139)
140. 2. časť, 1. hlava, čl. 13, ods. 3: „Reklama nesmie obsahovať nič, čo by mohlo viesť k násilným aktom alebo ich podporovať a popularizovať.“ [↑](#footnote-ref-140)
141. 2. časť, 1. hlava, čl. 13, ods. 6: „Reklama nesmie podporovať žiadnu formu diskriminácie, a to najmä z dôvodu rasy, národnosti, náboženstva, politickej príslušnosti, pohlavia alebo veku.“ [↑](#footnote-ref-141)
142. Odpoveď Rady pre vysielanie a retransmisiu zo dňa 06. 02. 2013 na žiadosť o poskytnutie informácií. [↑](#footnote-ref-142)
143. ###  §8 zákona o ochrane osobných údajov č. 428/2002 Z. z. v znení neskorších predpisov [on-line], dostupný na internete: http://www.dataprotection.gov.sk/buxus/docs/Uplne\_znenie\_428\_2002.pdf.

 [↑](#footnote-ref-143)
144. Úlohy tohto úradu sú definované v § 38 zákona o ochrane osobných údajov. [↑](#footnote-ref-144)
145. ###  Zákon NR SR č. 154/1994 Z. z. o matrikách v znení neskorších predpisov.

 [↑](#footnote-ref-145)
146. Podľa § 18 zákona NR SR č. 154/1994 Z. z. omatrikách sa za člena rodiny považuje manžel, rodičia, deti, vnuci, súrodenci a ich deti a v prípade preukázania oprávneného záujmu aj iná blízka osoba. [↑](#footnote-ref-146)